text:
Ítróttur > Effo deildin // Magasin
Í samstarv við FSF
05.03.2015 - 21:34
At NSÍ í fjør vann sær pláss í europeiskum fótbólti í ár, hevði við sær, at bæði leikarar og fólk kring felagið annars vóru sera væl nøgd við árið. Ein av royndu leikarunum hjá runavíkingum, Jann Martin Mortensen, sigur, at røkkur man tí sama í ár, er man eisini nøgdur, men helst skal man í størri mun spæla upp við toppliðini.
Tey vóru ikki mong, sum undan farna kappingarári væntaðu tað stóra av NSÍ. Men runavíkingar høvdu eitt stak gott ár, og tá ið avtornaði stóðu teir eftir við einum europeiskum atgongumerki, so at NSÍ í ár skal luttaka í Europa League.
Jann Martin Mortensen hevur verið á besta liðnum hjá NSÍ í samfull 10 ár, og hann er væl nøgdur við gongdina í felagum.
– Vit høvdu eitt gott ár í fjør, eingin ivi um tað. Øll vóru nøgd við úrslitið, og tað er eisini nøktandi, um vit røkka tí sama í ár. Vit hava nakrar broytingar í hópinum, tí Andy Olsen og Sjúrður Jacobsen hava skift til ÍF, meðan Jústines R. Hansen er givin. Hinvegin hava vit fingið tilgongd av Hákun Edmundsson og Jónleif Højgaard úr B68 og Johan Jacobsen úr KÍ, og Andras Frederiksberg er komin av Skála. Í ár er Pól Johannus Justinussen so eisini við frá byrjanini av kappingarárinum, so hópurin er eitt sindur breiðari í ár, sigur Jann Martin Mortensen.
Hann sigur, at umframt áðurnevndu leikarar eru fleiri ungir og spennandi leikarar á veg, so tað sær gott út.
– Tað er nógv spennandi leikaratilfar á veg úr ungdómsdeildunum, og teir ungu leikararnir í hópinum hava nú fingið eitt sindur meiri av royndum, sigur Jann Martin Mortensen.
Hóast teir í NSÍ høvdu verið nøgdir við at endurtikið úrslitið frá í fjør, so dylur Jann Martin Mortensen tó ikki fyri, at teir gjarna vilja stremba eitt sindur hægri.
Longri samrøða við Jann Martin Mortensen kann lesast í blaðnum, sum FSF hevur útgivið í samband við at kappingarárið í fótbólti er farið í gongd.
Les blaðið her


c: text/html

text:
Her eru øll úrslitini frá FM fyri ung, sum hevur verið hildið á Tórsbreyt um vikuskiftið. Byrjað bleiv við rimarenningum fríggjakvøldið og endað varð við boðrenningum seinnapartin í dag. Í dag bleiv byrjað við siðbundnu skrúðgonguni og var tað ÍSF-forsetin Elin Heðinsdóttir Joensen, sum flutti fram eina sera góða røðu.
Her sást skrúðgongan og setanin í dag: FM ung setanin (Sett saman: Bjørg Svabo)
Líkindini at kappast hava báðar dagarnar verið av teimum allarbestu. Lýtt og mestsum stilli. Nógv góð úrslit hava verið at sæð og nógvar góðar og spennandi kappingar. Eitt føroyskt met bleiv sett. Tað var í klingrukasti hjá gentum 16-17 har Lýdia Simonsen betraði metið á 30,73m, sum hon setti í FM fyri vaksin fyri trimum vikum síðani. Nýggja metið ljóðar nú uppá 31,91m. Nøkur bólkamet eru eisini sett og fleiri persónlig met.
FÍF takkar øllum íðkarum, venjarum, hjálparfólkum og fjepparum fyri eitt sera gott FM fyri ung 2018.
Myndir, sum Bjørg Svabo hevur tikið, eru at finna í myndasavninum hjá Hvirluni (leinkja).
Úrslitini finnast í .pdf formati niðanfyri:
FMU 2018 Renningar (spurtir/miðteinar/boðrenningar)
FMU 2018 Rimarenning
FMU 2018 Longdarlop
FMU 2018 Hæddarlop
FMU 2018 Bóltkast
FMU 2018 Kúlustoyt
FMU 2018 Spjótkast
FMU 2018 Klingrukast

robotstxt: allowed

filter: keep


text:
Forvunnið 2,2 milliardir seinastu vikuna
Virðið á partabrøvunum hjá norska milliarderinum,
Kjell Inge Røkke, eru hækkað nógv á keypsskálanum í Oslo seinastu vikuna.
Norska Finansavisen skrivar, at partabrøvini
hjá Kjell Inga Røkke í Aker eru hækkaði við 2,2 milliardum føroyskum krónum
seinastu vikuna. Í prosentvirði eru tey hækkað við 8,36 prosentum ella við 56
norskum krónum fyri hvørt partabræv. Týsdagin var virðið á einum partabrævi 726
norskar krónur.
Virðisøkingin
merkir, at partabrøvini hjá Røkke í Aker í miðal eru hækkað við 277.777 norskum
krónum um minuttin hesa seinastu vikuna.
Tað er
oljuprísurin, sum hevur ávirkað virðið á partabrøvunum í Aker mest. Týskvøldið
(í gjár) kostaði ein tunna av norðsjóvarolju 81,70 dollarar fyri tunnuna. Tað
er tað mesta í fýra ár.
Aker
eigur 40 prosent av oljufelagnum Aker BP, sum seinastu vikuna er hækkað við 10
prosentum á keypsskálanum í Oslo.
Kelda:
e24.no


text:
Trygd
– Ein privatur lykil skal handfarast trygt
Tað er sera umráðandi, at privati lykilin verður handfarin trygt, tí lykilin er tín talgildi samleiki. Grundleggjandi kann tann privati lykilin goymast upp á tveir mátar: miðspjatt og miðsavnað.
Flestu loysnir til talgildan samleikan eru grundaðar á eina miðspjadda loysn, har privati lykilin er í varðveitslu hjá borgaranum sjálvum. Í dag verður privati lykilin vanliga goymdur á einari trygdareind (SIM-kort, chipkort o.s.fr.), sum ger tað ógjørligt at kopiera lykilin. Harumframt er lykilin vardur við einum loyniorði, sum einans borgarin sjálvur kennir.
Talgildi samleikin í Danmark og Noregi er grundaður á eina miðsavnaða loysn, har allir teir privatu lyklarnir eru savnaðir á einum servara hjá Nets. Hetta setur sera strong krøv til trygdina og rakstrarumhvørvið, har allir lyklarnir liggja.
Føroyska loysnin verður grundað á eina miðspjadda loysn, eins og gjørt verður í flestum øðrum londum, eitt nú Íslandi, Finnlandi og Estlandi. Noreg er eisini nýliga farið at bjóða eina miðspjadda loysn til fartelefonir, umframt ta miðsavnaðu loysnina.


text:
Í dag verða fyrstu almennu konsertirnar á fimtanda Summar Festivalinum í Klaksvík.
Stóra navnið í kvøld er hittbólkurin Aqua, sum fekk altjóða gjøgnumbrot við sanginum Barbie Girl og síðani hittaði við sangum sum Doctor Jones, Roses Are Red, Cartoon Heroes, Around The World og Back To The 80’s. Aqua spælir á Vágsbø kl 22:00.
Bólkurin JoKa hevur nógvar kendar sangir, men bólkurin gjørdist ongantíð veruligur live-bólkur. Tí verður tað ein framførsla av teimum heilt sjáldsomu, tá ið JoKa spælir á Summar Festivalinum í kvøld.
Í kvøld ber eisini til at hoyra konsertir við Jasmin, Ólavi á Váli Olsen, Guðrun Sólju Jacobsen og Hitmen.
Aqua spælir á Vágsbøi í kvøld
JoKa, Jasmin, Ólavur á Váli Olsen, Guðrun Sólja Jacobsen og Hitmen verða eisini at hoyra í kvøld
Í dag verða fyrstu almennu konsertirnar á fimtanda Summar Festivalinum í Klaksvík.


text:
Bókin Roknskaparfrøði er ætlað næmingum, ið lesa virkisbúskap. Bókin er hent hjá teimum, sum lesa HD ella annan framhaldslesnað. Eisini er bókin hent hjá grannskoðarum, roknskaparleiðarum og øllum teimum, sum fáast við roknskap.
Í formælinum sigur høvundurin Finn Jensen soleiðis: “Henda bók er ætlað næmingum, sum taka virkisbúskap á Føroya Handilsskúla. Teir fyrru kapitlarnir eru skrivaðir í samsvari við galdandi undirvísingarætlan. Restin av bókini kann nýtast sum íblástur og kunnandi tilfar, men seinastu kapitlarnir eru eisini væl nýtiligir til valfría evnið í sambandi við lærugreinirnar á A-stigi. Bókin er skrivað við tí í huga, at lesarin hevur eina grundvitan í roknskapi og búskapi, sum svarar til virkisbúskap á B-stigi. Eisini átti bókin at verið hent hjá teimum, sum dagliga starvast við roknskapi. Eitt nú grannskoðarar, roknskaparleiðarar og onnur, sum fáast við roknskap.”
Bókin Fíggjarstýring er ætlað næmingum, sum lesa virkisbúskap á hægsta miðnámsstigi á hægri handilsskúla. Bóki...


text:
Stílurin hjá Charlotte
Amerikanska kongressin, sum varð stovnað í 1789, er býtt í tvey kømur ella “hús”
1. Senatið
Her hevur hvør statur tvey umboð (senatorar), sama hvussu lítil ella stórur, staturin er.
2. Umboðsmannatingið (House of Representatives)
Her eru statirnir umboðaðir alt eftir, hvussu nógvar íbúgvar teir hava.
Kongressin virkar eins og Føroya Løgting, t.e., hon hevur lóggevandi vald. Stjórnin hevur síðan útinnandi vald, og dómstólurin hevur dømandi vald.
Myndin vísir Capitol Hill í høvuðsstaðnum Washington D.C., har amerikanska kongressin hevur sítt sæti.


text:
Altso tit, eg fái ikki armarnar niður, aftaná at hava roynt hesa lekkru uppskriftina! Ein vinkona hjá mær fortaldi mær um hana, og segði at eg mátti royna hana, og eg so gjørdi. Eg hugsaði við mær sjálvari, at “Sitrónmáni” ljóðaði ikki sooo lekkurt, sum tað ið hon greiddi frá, og tit hugsa kanska tað sama. Tað var har, bæði eg og tit fóru skeivar, tí hetta er eitt tað lekkrasta eg havi smakkað.
Deiggið til køkuna verður gjørt í tveimum, og eg dugi væl at síggja hvat tað er sum ger konsistensin á køkuna eyka góðan. Ja, her er nemliga marcipan í!! Mums!
Vit fara beint í gongd.
Tilfar
1. deiggj
25o g smør
2 tsk vaniljusukur
125 g flormelis
100 g sukur
3 egg
2 eggjablommur
150 g hveitimjøl
1 stk sitrón (skal og saft)
2. deiggj
125 marcipan
85 g sukur
50 bleytt smør
2 egg
Sitrón glasur
200 g flormelis
Saftin av einari sitrón
Rivið skal av einari sitrón
Arbeiðsháttur
Set ovnin á 180 stig.
Píska bleyta smørið saman við sukur, flormelis og vaniljusukur. Koyr eitt egg í, í senn og píska ímillum. Síðani eggjablommurnar og píska aftur. Koyr nú mjølið spakuliga í og píska aftur. Til seinast rørir tú saftina av sitrónini og tað rivna skalið saman við blandinum.
Í einum øðrum bolla, eltir tú marcipan og sukur saman við hondini. Koyr síðani eitt sindur av smørið í, í senn og tá tað er elt saman koyrir tú eitt egg í, í senn og eltur tað til tað fær ein samanhangandi konsistens.
Samla nú deiggj 1 og deiggj 2 og koyr tað í ein smurdan form við einum tvørmáti á áleið 20 cm.
Baka mitt í ovninum í áleið 50-60 minuttir. Tíðin í ovninum, kan verða sera ymisk alt eftir hvønn ovn man hevur. So hygg eftir og tá tú prikar niður í køkuna við einum knívi, og onki deiggj kemur upp við, er køkan bakað. Tó hevur hendan køkan ein heldur bleytan og saftigan konsistens, so tað bilar ikki um hon er eitt sindur “vát”.
Tá køkan er bakað, letur tú hana køla, áðrenn tú smyrk glasurin á.
Til glasurin pískar tú flormelis og sitrónsaftina saman. Ansa eftir, so tað ikki verður ov tunt, tí so rennur alt omanav. Ger tað heldur eitt sindur tjúkt og stroy tað mitt á køkuna.
Til seinast stroyur tú rivnað skalið av sitrónini oman yvir.
Nú kanst tú njóta hesa lekkru frískligu køkuna, helst saman við einum góðum drekkamunni. Og vælsignaða bjóða onkrari vinkonu framvið til hetta søta stykki. Tað eru tað hesi myrku kvøldini eru til.
M&K.


text:
Avskiparar illa fyrireikaðir í sambandi við svávulkrøv
Bara ein av tíggju av kundunum hjá
bingjureiðarunum hava gjørt eina veruliga greining av, hvørjar avleiðingar
svávulkrøvini og kostnaðirnir av krøvunum koma at hava.
Nógvir av kundunum hjá stórum bingjureiðaríum sum
Maersk Line og øðrum hava ikki rættiligt yvirlit yvir, hvussu nýggju
brennievnisreglurnar í 2020 koma at raka tey. Bara eitt av tíggju reiðaríum
hevur gjørt eina veruliga greining, og ein triðingur av reiðaríunum siga seg
als onki yvirlit hava av nýggju reglunum.
Tað vísir ein kanning, sum ráðgevarafyritøkan, Drewry,
hevur gjørt av 106 avskiparum og farmasendarum (speditørum).
Frá 1. januar í 2020 skulu øll reiðaríir liva upp til
nýggju umhvørviskrøvini og sigla við reinari – og eisini dýrari – brennievni við
minni svávuli í. Mett verður, at tað fer at kosta reiðarínunum millum 10 og 15
milliardir dollarar eyka um árið til brennievni ella reinsiskipanir, sonevndar
skrubbarar.
Í sjør forvunnu 13 tey størstu reiðaríini í alt 3,5
milliardir dollarar áðrenn rentur og skatt, vísir ein uppgerð hjá einari aðrari
ráðgevarafyritøku, Seaintel.
”Ta er tískil greitt, at reiðaríini ikki kunnu gjalda
eykaútreiðslurnar. Avskipararnir verða noyddir at taka tann eykakostnaðin. Har
eru snøgt sagt ikki onnur, sum kunnu gera tað. Spurningurin er bara hvussu,”
skrivaði Seaintel í einari viðmerking mánadagin.
Kelda: Shippingwatch


text:
Hesi syngja á fagnaðarkonsert
Nú er greitt, hvørjir sangarar vera við á fagnarðarkonsert á Summar Festivalinum.
Ársins Summar Festivalur er tann fimtandi í røðini, og tað verður feirað við stórari fagnaðarkonsert á Vágsbø. 15 sangarar syngja 15 hitt. Hetta eru sangir, sum hava verið við til at seta dám á seinastu Summar Festivalarnar.
Ein vælspælandi bólkur undir leiðslu av Kim Hansen leggur grundarlagið, og síðani koma solistarnir á pallin ein fyri og annar eftir. Millum tey, sum skulu framføra, eru Lena Anderssen, Niclas Heri Jákupsson, Jógvan Hansen, Elin B. Heinesen, Signar í Homrum, Hans Edward Andreassen og Jens Marni Hansen.
Hetta verður ein av stórfingnu løtunum á ársins Summar Festivali – ein hittparada uttan sín líka á føroyskum festivali.
Teir 15 sangirnir
Danny Baldursson – Eitt sunnukvøld í mai
Elin Brimheim Heinesen – Eitt dýpi av dýrari tíð
Jóan Jakku & Sámal – 1001 Nátt
Lena Anderssen – Oh My Lady
Hans Edward Andreasen – Sasasasa
Ingi Poulsen – Tann fittasta
Jens Marni Hansen – I Don’t Wanna Wait No More
Kim Hansen – Maria
Jógvan Hansen – Tú nart við hjarta á mær
Steintór Rasmussen – Lívsmynd
Guðrun Sólja Jacobsen – Promise Me
Signar í Homrum – Tað er gott at elska
Karl Martin Samuelsen – Alla Nátt
Eyðun Nolsøe – Mítt Land
Niclas Heri Jákupsson – Grøv nummar 13


text:
Agnar Frederiksen
17.03.2018 - 20:11
Ítróttur > Ítróttur > Fótbóltur
Patrik Johannesen gjørdi í dag veruliga um seg í venjingardysti. Føroyski áleyparin skeyt hattrick fyri sítt norska felag Floro í venjingardysti ímóti Hødd.
Tað var 2-1 til Hødd í hálvleikinum, men í 2.hálvleiki tók Florø, og serliga Patrik Johannesen yvir. Tvøramaðurin gjørdi eitt perumál til 2-2, og næstu tíggju minuttirnar skoraði hann tvey mál afturat. Málið til 4-2 var uppá brotsspark.
Í viðmerking til Firdaposten fegnast Patrik um sítt hattrick. Hann sigur, at hann hevur skula vant seg við leikháttin í nýggja felagnum. Han hevur havt ein málturk, men í dag losnaði tað so fyri áleyparan, ið skifti frá B36 í vetur.
Florø spælir í næstbestu deildini í Norra, ið byrjar 2.apríl. Patrik er úttikin til føroyska landsliðið, ið skal til Spania á venjingarlegu í morgin.


text:
Høvuðsøki 2
Stuðul til gransking og menning innan raðfest økir, sum kann menna heilsuøkið í Føroyum
Granskarar kunnu saman við stovni í Føroyum søkja um stuðul til gransking og menning innan fimm raðfest heilsuøkir, har t.d. epidemiologi og ílegugransking kunnu innganga í hvørt einstakt øki, eins og t.d. menning av nýggjum tilgongdum, skipanum ella tænastum.
Stuðul kann veitast til smærri verkætlanir, samstarvsverkætlanir, ph.d.verkætlanir og post.doc. verkætlanir innan raðfestu økini.
Raðfestu økini eru (nevnd í bókstavarað):
• Heilsa sum sosialt fyribrigdi - kanning av sosialum viðurskiftum, sum ávirka heilsu og sjúku, og hvussu sosialir trupulleikar, sum fylgja av sjúku, kunnu bøtast. Her kunnu samfelagsviðurskifti og ávirkan á heilsustøðu verða greinað
• Heilsa sum medisinskt fyribrigdi - kanning av medisinskum viðurskiftum, sum ávirka heilsu og sjúku, td. autoimmunar sjúkur, neurodegenerativar sjúkur og giktasjúkur
• Hjartasjúkur - gransking/ kanning av sjúkum í hjarta og blóðrensli, orsakum til hjartasjúkur, fyribyrging og viðgerð
• Krabbamein- epidemiologiskar kanningar og onnur gransking innan krabbameinsøkið
• Sálarfrøðilig heilsa - gransking og kanningar innan sálarsjúku og fyribyrgjandi tiltøk
Miðast skal eftir at býta avsetta stuðulin nøkulunda javnt millum raðfestu økini.
Atlit skal takast til, at stuðulin skal gagna øllum økjum í landinum.
Fyrsta umsóknarfreistin fyri høvuðsøki 2 var 1. september 2014.
Onnur umsóknarfreistin fyri høvuðsøki 2 var 1. september 2015.
Triðja umsóknarfreistin fyri høvuðsøki 2 var 1. september 2016, tá bar til at søkja til økini Hjartasjukur og Krabbamein.
Fjórða og fyribils seinasta umsóknarfreistin var 1. september 2017, tá bar til at søkja til økini Hjartasjukur og Krabbamein.
Til høvuðsøki 2 vóru 11,8 milliónir kr. tøkar. Knappar 6 mill kr. av hesum vóru játtaðar til verkætlanir í 2014, 3,2 mill. kr í 2015, 0,6 mill. kr í 2016 og 2 mill. kr í 2017.
Fyribils verður steðgur í her, tí eingin peningur er tøkur. Eftaná 1. apríl 2019 verður aftur høvi at søkja stuðul frá Høvuðsøki 2. Nærri kunning kemur um hetta, tá tað nærkast. Granskingarnevndin ger av, nær lýst verður aftur og til hvørji øki.
Søk stuðul frá Høvuðsøki 2
Granskari kann saman við stovni í Føroyum søkja um stuðul til gransking og menning innan raðfest økir, sum kunnu menna heilsuøkið í Føroyum.
Granskingarnevndin ger av, nær næsta umsóknarfreist verður.
Umsóknir skulu skrivast á skandinaviskum ella enskum máli á serligt umsóknarblað og skulu sendast við telduposti til gransking@gransking.fo. Les formligu krøvini og vegleiðing her
Mælt verður umsøkjarum til at lesa formligu krøvini og vegleiðingina gjølla og annars at seta seg í samband við Granskingarráðið fyri at fáa ítøkiliga ráðgeving í sambandi við umsóknirnar.


text:
Dagurin í dag byrjaði við tekniskum fundi kl 09:00, samstundis sum svimjararnir fóru at venja. Ein fínur fundur, haldi eg, uttan tað stóra hóvastákið. Og so fóru vit leiðarar og onnur umboð fyri Svimjisambandið ein rundtúr í skergarðinum her, sum álendingar bjóðaðu, meðan svimjararnir hvíldu seg og vandu aftur.
Viðvíkjandi ‘superdraktunum’, so hava vit á tekniska fundinum gjørt eitt slag av “gentleman’s agreement”, um ikki at brúka nakað ólógligt, av tí at fyriskipararnir ikki hava evni og orku til at kanna allar. Hvørt einstaka felag hevur undirskrivað eitt skjal um hetta, og tað verður so upp til okkum øll at halda avtaluna, og annars klaga ífall nakar forbrýtur seg inn á hana.
Tíðarætlanin er broytt eitt vet, so at innleiðandi kappingarnar byrja hvønn morgun kl 09:30, og finalur kl 17:00, uttan mánadag tá ið tey byrja við setan kl 09:30, og tí forskjóta bæði innleiðandi og finalur til kl 10:00 og 17:30. Gev altso gætur, at finalurnar nú eru frá kl 15:30 føroyska tíð, týsdag til hósdag, heldur enn frá kl 15:00.
Restin var meira innanhýsis, á tekniska fundinum, um nær upphitingin byrjar og tílíkt. Men okkurt annað áhugavert varð nevnt, sum ikki rakar hesa kapping, so sum at vit nú heilt offisielt fingu at vita at hylurin á Rhodos var longri at hann átti at verið, men at metini tó kunnu standa júst tí at hann var longri heldur enn stytri 🙂
Oyggjaleikanevndin ætlar møguliga at hava ein minstaaldur á 13 ár, í øllum greinum. Og vit fingu staðfest at tað er ógvuliga trupult at fáa t.d. 800 frí hjá monnum og 1500 frí hjá kvinnum, umframt møguliga “open water” svimjing (t.e. havsvimjing), av tí at IGA ikki ynskir fleiri greinar sum heild. Her skal tó sigast, at stórt ynski var frá fólkunum á hesum tekniska fundi, um serliga at fáa havsvimjingina í lag, tí at tað onkunsvegna virkar so náttúrligt fyri oyggjaríki.
Eftir hetta bjóðaðu so ein frálíkan seinnapartstúr við seglskipinum Albanus, runt í skergarðinum her. Vit fingu góða fiskasuppu at eta, og álendskar pannukakur omaná. Veðrið er enn fínt, so sólkremið verður brúkt dúgliga. Og jú, venjararnir vórðu eisini bjóðaðir við, men venjingin fer jú fram um alt.


text:
Sum limur í Hjartafelagnum verður tú fyrst og fremst boðin við til tey tiltøkini, sum vit skipa fyri. Tað kunnu vera tiltøk fyri allar limir ella tiltøk í ymsu stuðulsbólkunum.
Endamálið við okkara tiltøkum er altíð, at tú sum limur skalt fáa nakað burturúr. Tað kann eitt nú vera:
- kunning um nýggja vitan á hjartaøkinum
- góð ráð og vegleiðing um tað at liva við hjartasjúku
- møguleiki at tosa við onnur í somu støðu sum tú
- hugnaløtur við skemti og einum góðum bita
Samstundis ert tú við til at stuðla okkara arbeiði við at betra um viðurskiftini hjá føroyskum hjartasjúklingum, og at upplýsa um og fyribyrgja hjartasjúkum.


text:
Eg eri ein piltur á ellinta ári
Við brókum ið knappliga røkka á knæ,
Frøknut er nøsin, og stuttklipt er hárið
Við lið hongur svørð gjørt úr harðasta træ.
Tað verður ei leingi til stórur eg verði
Men enn er tað mesta fortreð, ið eg geri,
Men skjótt verður tað ikki so.
Tá eg verði stórur, tá verður tað betri,
Tí tá kann eg gera alt, hvat eg vil,
Tá kann eg baksa á sumri og vetri
Á sjógvi og landi, sum hugur er til.
Men enn tekur mamma meg ofta í oyra
Og sigur, at nú skal tú lítli mín hoyra
Tú ger ikki meira fortreð.
So skjótt sum eg prestahond fái á skallan
Eg keypi mær bát og ein sterkan motor,
Kalvan og toskin og hýsuna alla
Við ongli og króki eg syfti umborð.
Eg keypi ein veðr fyri trýhundrað krónur
Úr handlinum keypi eg túsund patrónir,
Og skjóti ein skarv og ein hval.
Eg fari til Grønlands við “Jógvan Elias”
Tí dangurnar tími eg ikki umborð
Tað halda pápi og eg vera frægast
Hoyr lítli mín, minst bara á hesi orð:
Hvat tær enn berst á, verð, tú bara ikki bilsin
Tak hendur í alt bæði í trolið og gilsin,
So blívur tú drúgvast til mann.
Um heystið tá eg komi aftur til landið
Eg fari til Havnar og meldi meg til,
Tí skiparaskúla tað er eingin vandi,
Har fái eg brúk fyri viti og skil.
Eg læri til skipara, stýrimann so lættan,
Tá kenni eg meg sum ein sjómann so rættan,
Ja, tá verður frøði á mær.
So steðgi eg heima í mánaðar fýra,
Og haldi so leiðina suður í verð,
Ein dampara stóran eg sjálvur skal stýra,
Ið siglir við meira enn tjúgu míls ferð.
Í Afrika eg mær ein apukatt fangi,
Í Kina ein túr eftir múrinum gangi,
So vinki eg til Chu-en-lei.
Úr Japan her keypi eg koppar og skálir,
Úr Russlandi vodka og gott kaviar
Úr Týsklandi riflur og trýstrentar nálir
Til Onglands ein túr og har eg fari á barr,
So vendi eg skútuni móti Alaska,
Har skal eg ein posa av gulli mær vaska
Og smugla hann heimaftur við.
Eg komi til Nólsoyar aftur at búgva
og byggi mær hús bæði vøkur og stór,
tá skulu tit øll, sum meg hoyra mær trúgva,
eg eri væl ríkari enn tá eg fór.
Tá manglar mær bara tað hentasta henta
Ein ung og ein føgur og yndislig genta,
Eg fái at giftast við mær.


text: Danska Svimjisambandið hevur valt ikki at vilja verja til dømis evropameistaraheitið hjá Lotte Friis í 800 frí, av tí at evropameistarastevnan á stuttgeil eftir ætlan er bara tríggjar vikur áðrenn HM á stuttgeil. EM skal eftir ætlan verða frá 25. til 28. november 2010, har HM í Dubai verður frá 15. til 19 desember. Men LEN hevur ikki enn funnið sær ein fyriskipara til EM, og fólk eru tí av álvara farin at ivast, um tann stevnan yvirhøvur verður. Danski formaðurin í teknisku nevnd hjá LEN, Søren Korbo, sigur sambært Politiken, at LEN hevur sáttmála við EBU, Arena og aðrar sponsorar, um at stevnan altso skal vera bæði í 2010 og 2012, og at hon tí verður. Møguliga kemur ein avkláring longu nú í vikuskiftinum, tá ið LEN skal møtast til fundar. Les politiken.dk og swimnews.dk


text:
Seinastu tíðina hava sera nógvir fyrispurningar verið, um nýggi føroyski filmurin hjá Sakarisi Stórá, Dreymar við havið, fer at verða vístur í Løkshøll. Frá okkara síðu hava vit arbeitt við málinum, og niðurstøðan er, at vit fara at vísa filmin, ið hevur fingið einastandandi góð skoðsmál. Vit hava tó ikki fingið nakað dato váttað, nær vit kunnu vísa hann, og vita tí ikki enn, nær filmurin kemur á skránnað – men hann kemur!
Næsta tiltakið í Løkshøll er í løtuni útgávukonsertin við Marius Ziska 6. oktober. Keyp atgongumerki.


text:
HØVUÐSUPPGÁVA & FRAMTÍÐARMYND
HØVUÐSUPPGÁVA & ENDAMÁL
Endamálið hjá Tórshavnar Musikkskúla er:
- at menna musikalsku gávur næminganna.
- at vekja ans fyri tónleiki.
- at leggja støði undir einum ríkum tónleikalívi og skipa fyri konsertum.
Yrki skúlans fer fram í samarbeiði við heim, skúla og aðrar musikkfelagsskapir.
Tórshavnar Musikkskúli veitir grundútbúgving og miðnámsútbúgving í sangi og/ella instrumentalundirvísing, í samanspæli, í orkesturspæli og kórsangi. Støðið í undirvísingini verður tikið í kunnleikanum um tónleik í breiðum høpi, og um nýggjar og gamlar framburðarhættir innan tónleikin. Harafturat skipar skúlin fyri næmingaframførslum.
FRAMTÍÐARMYND
Tórshavnar Musikkskúli er:
- smidligur, framkomin og altjóða viðurkendur skúli, sum bjóðar fullfíggjað tilboð á høgum fakligum stigi til børn og ung.
- eitt mennandi og skapandi arbeiðspláss.
- virkin leikari í tónleikalívinum í býnum.
FRAMTÍÐARMYNDALÝSING
Tórshavnar Musikkskúli er sandkorn á heimsins dansigólvi. Um 20 ár er sandkornið ein stór glitrandi perla – ein tónleikamiðdepil, sum hevur vakt altjóða ans.


text:
- Tíðindi, mentan og ítróttur
Kjak: Norð- og Eysturoyingar øðrvísi trúarstøðu
Tað vísir spurnarkanning, sum varð løgd fram í sendirøðini Gud signi Føroyar.
Lóður hevur gjørt kanningina fyri Kringvarpið, og Heri á Rógvu, ið hevur ábyrgdina fyri greiningarfyritøkuni, sigur, at tað er ófatiliga stórur munur á lívsáskoðani frá Havn til Klaksvík:
- Tað mest áhugaverda er tað, at tú fert um brúnna við Streymin, er tað eitt heilt annað land, tá tað snýr seg um virðir. Tað er ófatiliga stórur munur á bara við at flyta teg nakrar fáar kilometrar, sigur hann.
Hesa ferð snýr seg kjakið um átrúnað í Føroyum, og kjakast verður um møguligar orsøkir til, hví norðoyingar og eysturoyingar sum heild eru meira trúgvandi enn aðra staðni í landinum.
Kjaklimir eru Jákup Reinert Hansen, prestur og lektari í kirkjusøgu, Hans Andrias Sølvará, søgufrøðingur, og Rúni Rasmussen, stjórnmálafrøðingur.
Sí eisini


text:
Aksel og so Høgni komu fram á torg og gjørdu reiðaran á Sjúrðaberg til lygnara. Men teir gloymdu prógvini. Hetta skrivar journalisturin á R7 Eivind Jacobsen. 24.fo hevur tosa við Eivind Jacobsen og sigur hann, at tað sær út til ,at Løgmaður ikki heilt hevur skilt hvussu tingini hanga saman.
Tað sær út til at vera trupult hjá fjøldini at skilja, hvussu einfalda roknistykki hjá JFK hongur saman. Eg meini sjálvandi við roknistykkið um Sjúrðarberg.
Og tað verður ikki spart uppá ósannindi. Omma hevði sagt at tað er synd at lúgva og langomma hevði sagt: Ingen tyv er so led og slem, som dem som farer med løgnen frem.
Aksel og so Høgni komu fyrstir fram á torg og gjørdu reiðaran til lygnara. Men teir gloymdu prógvini.
Mær rann til hugs orðini hjá Hergeir Nielsen einaferð fyri nógvum árum síðan á Løgtingsins røðarapalli. Hergeir segði: Nú var prestur, sum ikki einaferð, hinumegin sannleikan.
Tað er sjálvandi trupult hjá palliba at skilja, tá hentu idiotarnir verða sendir út á markina at villeiða fjøldina. Teir endurtaka boðskapin fá ovastu sovjettini. Og sig eina lygn nóg ofta so verður hon sannheit.
Fiskaríministarin var uttanlands, tá sølan var fráboðað. Tað var alment kanska eina viku áðrenn, at sølan helst bleiv veruleiki. Tí høvdu okkara ráðandi menn helst tíð at fyrireika seg, men sigast má, at tað gekk ikki væl.
Tað skilja øll vanlig fólk sum, at Løgmaður og Fiskimálaráðharrin siga at Hanus Hansen sigur ósætt. Eg eri uppvaksin við at ósatt eitur lygn. Nú á døgum er tað fínt at siga ósatt og í lagi at lúgva og ókorrekt at siga lygn um tað sum er ósatt.
Í rundum tølum er støðan tann, at kvotan í 2018 er 27.000 tons. JFK eigur uml. 44prosent. Tað varierar, men vit brúka hetta sum dømi tá vit rokna og munurin er so lítil at tað ger ongan mun.
So koma vit til roknistykki
44% av 27.000 tonsum er 11.880 tons. Hetta er tað JFK hevði havt rætt at fiska uttan uppboðssølu og menningarkvotu.
JFK átti 44% av 27.000 T 11.880T
Uppboðsøla 15% av 11.800T 1.782T
Menningarkvota 8,5% 1.010T
Eftir nýggju skipanini eigur JFK 9.088T
Minkingin er tí sambært hesum roknistykki 2.792 tons.
Gadus hevur seinastu árini fiskað uml. 9.000 tons. Sjúrðaberg hevur fiskað væl minni.
Fyri JFK eru alternativini tí hesi trý eg havi sett upp í talvu.
Gadus Sjúrðaberg
Eftir gomlu lógini 9.000T 2.880T
Alt. 1 Eftir nýggju lógini 9.088T 0T
Alt. 2 eftir nýggju lógini 6.885T 2.203T
Tað eigur at verða til at skilja, at meðan tað eftir gomlu lógini bar til at lata Sjúrðaberg fiska, so ber tað ikki til eftir nýggju lógini. Alternativ 2 eftir nýggju lógini gevur onga meining, tá tað verður samanlíkna við alternativ 1.
Prísurin á uppboðssøluni var 1,82-3,10 fyri ymisku rættindini í Barentshavinum. Avlopið var í 2017 umleið 2 krónur kilo. Møguleikin at keypa á uppboðssølu kann tí ikki brúkast til at gjalda rentur og avdráttir. Sostatt er pástandurin um at tað ber til at keypa á uppboðssølu ein tómur pástandur sum má roknast sum uttanumtos og villeiðing av fólki, sum enn ikki hava skilt at ávísir persónar siga sína søgu sum best og ikki taka sína upplýsingarskyldu í álvara.
Sostatt kan staðfestast, at tey sjónarmið Løgmaður førdi fram í tíðindaskrivi fyrr í vikuni og Fiskimálaráðharrin endurtók, eru skeiv og tíðindaskrivið átti ongantíð at verið sent út. Løgmaður átti at bíða til Fiskimálaráðharrin kom aftur úr feriu og latið hann svara fyri seg.
Kanska Løgmaður átti at sett seg inn í lógina. Tað stendur rímuliga greitt hvat endamálið er og tað var eisini tað sagt bleiv av teimum, sum atkvøddu fyri Nýskipanaruppskotinum. Tað er ongin orsøk at burturforklára tað sum ein ætlar. Og um ein skiftur meining, so ber eisini til at boða frá tí.
Orsøkin til at Sjúrðaberg bleiv seldur er Fiskivinnunýskipanin. Tað átti at verið klárt sum Gin fyri allar Tjóveldis- og Javnaðarveljarar.
Eivind Jacobsen
Stendur
P.S. Tølini eru frá Vørn við umrokningarfaktori og sjálvandi tosi eg ofta við vinnuna og fái óalmindiliga nógv at vita, tó at gloymskunar hav er stórt. Havi ikki tosað við nakran hjá JFK um hetta lesarbræv. Tosi tó av og á við JFK eins og flest øll onnur í vinnuni í samband við starv mítt á R7. Tølini eru avrundað, men tey geva eina rættvísandi mynd.


text:
Í greinini “Øll hava rætt til hjúnaband” varð víst á, at ósemjan um hjúnabandslógina í veruleikanum ikki snýr seg um rættvísi og javnrættindi, men um, hvat hjúnabandið er fyri nakað.
Tað er ikki einans í nýggjari tíð, at ósemja hevur verið um, hvat hjúnabandið er, og hvønn tað skal vera galdandi fyri. Í 1860’unum gjørdi amerikanska kongressin lógir, sum gjørdu tað ólógligt at vera giftur við fleiri í senn. Orsøkin til hetta var, at í Utah-økinum vóru mong, sum praktiseraðu fleirgiftu, soleiðis at menn giftust við fleiri kvinnum – í samsvari við táverandi mormonska trúgv. Mormonar stríddust ímóti lógunum og grundaðu sína støðu á átrúnaðarligt frælsi. Og tá ið teirra søk varð løgd fyri hægstarætt í 1878, váttaði hægstirættur: tað skuldi ikki vera loyvt at vera giftur við fleiri í senn. Hjúnabandið skuldi vera ímillum eina kvinnu og ein mann. Í dóminum varð m.a. grundgivið við, at hjúnabandið millum mann og kvinnu er týdningarmesti liðurin í samfelagnum, og at samfelagið í stóran mun er grundað á hjúnabandið.
Um hjúnalag skal fevna um tvey av sama kyni, við javnrættindum sum orsøk, er so nøkur orsøk at siga, at tað ikki eisini skal vera galdandi fyri trý ella fleiri, sum saman eisini ynskja somu rættindi?
Í juni í ár avgjørdu fimm av nýggju limum í hægstarætti, at eingin statur í USA kann forða tveimum av sama kyni at giftast. Ein kundi so spurt, um hesi fimm eisini skuldu staðfest, at fleirgifta skal vera loyvd sum fullgyldugt hjúnaband. Tí hetta var ikki einans eitt ynski í 19. øld. Í dag eru eisini fleiri, sum ynskja fleirgiftu; har tað antin er ein persónur, sum er giftur við fleiri í senn, ella trý ella fleiri í einum felags hjúnabandi. Nógv dømi eru um hesi. Eitt dømi er tríggjar kvinnur í Massachussetts, sum – tó at tær ikki hava loyvi at giftast – høvdu brúdleypsdag, liva saman sum giftar, og hava fingið ein løgfrøðing at luta arvin javnt. Hóast tær ikki eru lógliga giftar, siga tær, at tær síggja seg sum giftar.
Um spurningurin um hjúnaband einans snýr seg um javnrættindi og rættvísi, er so nøkur orsøk til at nokta hesum sama rætt? Um hjúnalag skal fevna um tvey av sama kyni, við javnrættindum sum orsøk, er so nøkur orsøk at siga, at tað ikki eisini skal vera galdandi fyri trý ella fleiri, sum saman eisini ynskja somu rættindi? Broyta vit hjúnabandið eina ferð, so kunnu vit saktans gera tað fleiri ferðir.
Nógvar góðar orsøkir eru fyri at varðveita hjúnabandið sum verandi millum mann og kvinnu. Siðbundna hjúnabandið er ikki vorið siðbundið av ongum. Heldur ikki er tað tilevnað av onkrum átrúnaðarligum valdsharrum. Eins og hægstirættur í USA viðurkendi í 1878, er hjúnabandið ein grundsteinur í samfelagnum. Við hjúnabandinum sum grundarlagi gevur kjarnufamiljan børnum bestu korini at mennast og vaksa upp í. Og tí eru myndugleikarnir áhugaðir í hjúnabandinum. Tað ber til at draga einstakar kanningar fram, sum vísa á sera ymisk úrslit. Men sum heild prógva samfelagsvísindi seinastu mongu árini júst hetta.
Ynskir man at umbroyta hjúnabandið, tí man kallar tað javnrættindi, so er eingin orsøk at avmarka tað til tvey, sum ynskja sær javnrættindi.
Fara vit at broyta grundarlagið undir hjúnabandinum til ein spurning um javnsett rættindi til at vera saman, bara tí at man ynskir tað, so er eitt stórt fet tikið ímóti at gera hjúnabandið týdningarleyst. Hetta sæst í londum, ið longu hava framt hesa grundleggjandi broyting. Tá er hjúnabandið ikki annað enn ein kontraktlóggáva við einum fínari navni. Og ynskir man at umbroyta hjúnabandið, tí man kallar tað javnrættindi, so er eingin orsøk at avmarka tað til tvey, sum ynskja sær javnrættindi. Um javnrættindi er lyklaorðið, so kann tað líka so væl gevast trimum ella fleiri, sum ynskja sær hesa kontraktlóggávuna, av tí at tey elska hvørt annað.
Og tá er lítið eftir.
(Les ein samandrátt av Reynolds vs. United States 1878 her.)


text:
Danjal av Rana 26.09.2018 (12:15)
Lugarið latið upp í Leirvík
Nýggja lugarið við bátahylin í Leirvík lat upp í dag. Stutt aftaná, at nýggju hølini lótu upp kl. 9.30 var stúgvandi fult av fólki. Hanna Jensen, forkvinna í Vinnu- og havnanevndini, hevði eina stutta røðu, og síðan var boðið til kaffi og kaka.
Lugarið er eitt samlingsstað fyri eysturbúgvar, og øll eru hjartaliga vælkomin inn á gólvið til kaffi og prát. Umhvørvið rundanum nýggja bátahylin er við hesum vorðið enn hugnaligari, umframt at lívligt er, tá bátar stevna inn og út, hvørt tað er til fiskiskap ella til frítíðarsigling.
Opið er vanliga fyrrapart gerandisdagar.
Niðan fyri eru fleiri myndir av Lugarinum. Tað eru tey í Eysturkommunu, sum hava tikið myndirnar
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Eydnan hjá politikkarum sigst vera, at fólk eru so stuttmint. Hugsi, at politikkarar eisini eru stuttmintir. Eg ætlaði, nú spurningurin um almennu pensiónskipan okkara aftur er á breddanum, at skriva nakað um søguna hjá fólkapensiónini og samhaldsfasta, og má ásanna, at hóast stundum egnan politiskan leiklut, so er okkurt farið.
Í 50-unum var ein lærari í Klaksvíkar skúla, ið hevði ilt við at halda skil á næmingunum. Ein dagin segði hann við grátirødd:
– Og so havi eg biðið Guð um, at tit skikka tykkum betur, og hann hoyrir meg heldur ikki.
Heima hjá okkum skuldi ikki sigast øvugt orð um lærarar, men eg loyvdi mær aftan á hesa hending at siga við mammu mína, at eg skilji ikki, at PJ vil vera lærari. Mamma svaraði bara:
– Hann kann so gleða sig til at fáa eina góða lærarapensión.
Nú skilti eg uppaftur minni. Fyri eitt 10 ára gamalt barn kundi pensión bert sammetast við ævinleikan.
Tað var seinni, at vit hoyrdu um fólkapensión til øll (1959), men tað var nakað heilt annað enn lærarapensión. Komin á studentaskúla í 1960 var tað ikki sørt umrøtt í samfelagslæru. Neyvan nakar skilti rættiliga, at øll uttan mun til inntøku og ognir, nú skuldu hava fólkapensión, og at hetta varð byrjanin til vælferðarsamfelagið.
Og so var spurningurin: skuldu Kjølbro og Poul Hansen – kendir sum ríkmenn tá, veruliga hava fólkapensión? Her var almikið at kjakast um restina av tímanum.
Hvussu gomul blivu tey?
Nú henda góða mynd av fimleikagentum úr realflokkinum í Klaksvík 1959-1960 nýliga var mær send, var mín fyrsti tanki: hepnar, at vit liva enn. Hesar gentur eru føddar undir krígnum og eru í dag 73-74 ára gamlar og fáa ivaleyst allar fólkapensjón. Marita Kjølbro fødd 1943 – hin hægsta mitt fyri, doyði i í 1996 og hvílir Úti í grøv í Klaksvík saman við mammu og pápa sínum.
Nú kom eg í tankar um omanfyrinevnda lærara, sum kundi ugga seg við eini stórari lærarapensjón. Hvussu drúgv var nú nevnda gleði hjá honum?
Í lærarabókini kundi lesast, at hann gjørdist 68 ár. Fór síðan at kanna 8 av teim lærarum, flokkur mín hevði havt mest í árunum 1950-1960 – 2 kvinnur og 6 menn. Hin yngsti doyði 58 ára gamal og hin eldsti 78 ára gamal. Miðalaldurin gjørdist eisini 68 ár. Við øðrum orðum – tvey skallut ár við tí hálovaðu lærarapensjónini. Tá var lærarapensjónin 75% av læraralønini. Í dag er hon 60%.
Men hetta við 68 árum er júst tað, ið sagt varð, tá ið fólkapensjónin kom fyri 58 árum síðani. Fólk livdu í meðal 2 ár aftaná, tey fingu fólkapensjón. Og tað var líkasum tað, ið var grundarlagið undir framrokningunum við fólkapensjónini. Og hetta er tað, sum í dag verður nevnt búskaparliga haldførið, ið ger broyting í almennu pensjónini alneyðuga.
Eftir aldarskiftið frættist, at gentubørn um okkara leiðir – fødd í dag – hava stóran møguleika fyri at fylla 100 ár.
Nú eru vit við kjarnan.
Skulu so fólk í framtíðini hava fólkapensjón, frá tí tey eru 67 ár, og til tey gerast upp ímóti 100 ella meir?
Vit fáa færri børn, og fólk verða eldri og eldri, áðrenn tey koma á arbeiðsmarknaðin. Talið á teimum, sum arbeiða og rinda pensiónirnar, og sum halda samfelaghjólinunum gangandi, minkar alsamt, og talið av pensjónistum økist støðugt.
Henda álvarsmynd stingur seg upp bæði her hjá okkum og í grannalondunum. Áðrenn fólkatingið fór heim, var ætlanin at hækka fólkapensjónsaldurin munandi, men har fanst ikki semja. Eisini fakfelagsfólk vóru á varðhaldi millum annað við tí sjónarmiði, at fólk eru í mongum førum niðurslitin, tá ið tey eru 67 ár. Og soleiðis er eisini her hjá okkum.
Arbeitt hevur verið við broyttari pensiónsskipan síðan aldarskiftið og meira afturat, og nú væntast álit lagt fram í heyst. Sum skilst, verður samhaldsfasti veruliga álitið í komandi pensiónsskipan. Samstundis sum inngjaldið verður hækkað, skal útgjaldið setast longur upp.
Pensjónsskatturin hækkaður og tikin við inngjald.
Tað var í 2011 at farna samgonga framdi hesa gerð, ið var ein vanlukka. Ikki bara fakfeløg og táverandi andstøða vístu á, at hetta var ógvusligur missur fyri løntakarar, og serliga fyri tey lágløntu. Í blaðnum SAMTAKI 29. apríl 2015 stendur, at missurin hjá einum vanligum arbeiðara, sum verður pensionistur um 20-30 ár, er um 12.000 kr um árið í pensión ella samanlagt eini 200.000 kr í pensiónistatilveruni. Eisini í grannalondunum var henda verkætlan kallað ábyrgdarleys “dødsens farlig skattefidus”. Eins álvarsamt er tað, at álitið á politikkarar og samfelagsskipanina er í stórum vanda.
Og núverandi samgonga, ið var ógvuliga uppøst, segði tá, at tey vildu broyta tað, tá ið tey sluppu framat.
Sum kunnugt er onki hent við tí. Og sjálvandi eru vit bæði stúrin og spent um, hvat nú fer at henda. Síggi annars, at vit, sum nú eru pensjónistar, spæla ikki týdningarleysan lut sum skattgjaldarar. Men tá ið næsta ættarlið kemur, er teirra skattur ikki tøkur fyri land og kommunur. Hann er brúktur til at fíggja flatskattin frá 2012.
Grundupphæddin í fólkapensjónini niður og samhaldsfasti upp
Omanfyrinevndu broyting var núverandi samgonga rættiliga kvik at seta í verk, tá ið tey komu til. Sum skilst verður á henda hátt meira til avlops hjá fólkum, ið bert hava almennu pensjónirnar at líta á. Partur í hesum er, at meðan grundupphæddin í fólkapensjónini er skattafrí, so er útgjaldið frá samhaldsfasta skattskyldugt.
Landsfelag pensjónista hevur verið sera ónøgt við hesa broyting og tann ótryggleika, ið støðugt stingur seg upp um framtíðina. Samstundis verður víst á fólkapensjónsgjaldið, sum nógv hava goldið til, ið eru pensionistar i dag.
Pensjónsgjaldið 1% frá 1959 til 1978
Víst verður til avrit av skattauppgerð frá Føroya Gjaldstovu hjá unglingi úr Klaksvík árini frá 1967 til 1971.
Sbr. lógaruppskotinum 1. okt. 1959 um fólkapensjón var pensiónsgjaldið eitt prosent av skattskyldugu inntøkuni, og allir skattgjaldarar rindaðu.
Tað er hetta landsfelag pensjonista støðugt hevur víst á.
Sambært lógtingslóg nr 63 um býti av sosialum útreiðslum í sept. 1978 verður skattastigin broyttur við tí fyritreyt, at fólkapensiónsgjaldið verður avtikið sum sjálvstøðugt gjald. Saman við hesum skulu frádráttir sum limagjald til sjúkrakassa, vinnufeløg, umsiting av húsum v.m. avtakast. Í sambandi við sama løgtingsmál sæst eisini:
før. parturin av fólkapensiónútreiðslunum og pensiónsgjaldið
1975/76 kr. 29.461.459 pensiónsgjald kr. 12.411.961
1976/77 kr. 33.112.565 pensiónsgjald kr. 14.014.122
1977/78 kr. 37.815.395 pensiónsgjald kr. 15.452.273
(hetta er áðrenn blokkurin kom)
Ikki er trupult at gita, hvussu hesin pensjónsgjaldsgrunnur hevði sæð út í dag, um hann var varðveittur. Eg ørminnist, at pensionistar tá í 1978 vóru ónøgdir við avtøkuna av pensjónsgjaldinum. Tey vóru tá kyrrað við, at strokna pensjónsgjaldið skuldi so sanniliga verða innroknað í komandi skattin, og tað skuldi heilt víst verða nóg mikið til pensjonistarnar í framtíðini.
Eykapensjón til fólkapensjón í 1965
Ásannandi at fólkapensiónin ikki fór at røkka sum fráleið (longu 6 ár aftaná, at fólkapensiónin kom), legði Karsten Hoydal landsstýrismaður í 1965 (sjálvstýrislandsstýrið 1962-1966) fram uppskot fyri tingið um,
at løgtingið mælir landsstýrinum til at seta eina nevnd at kanna møguleikarnar fyri eykapensión til fólkapensión, har øll lønarfólk rinda fast gjald í grunn og somuleiðis arbeiðsgevararnir.
Undir viðmerkingunum var tilfar um ymiskar skipanir í Noregi, Svøríki, Finnlandi og Bretlandi lagt við. Onkrastaðni rindaði arbeiðsgevarin 2/3 og onkrastaðni ½ av inngjaldinum.
Tað stendur ikki har, men danir fingu árið fyri í 1964 eina ATP skipan, sum allir føroyingar kenna, sum hava arbeitt í Danmark. Tað var ein føst upphædd – ikki prosentupphædd. Tað eg minnist, var tað í byrjanini 7,95 kr um mánaðin.
Uppskotið hjá Karsteni Hoydal var einmælt samtykt. Nevndin var sett og fór til arbeiðis, men ongin hoyrdi nakað aftur. Í 1980 spurdi undirritaða eftir áliti frá hesi nevnd í løgtinginum, men har var onki. Tað, sum annars var áhugavert, var, at táverandi skrivstovustjórin í landsstýrinum (tá var ongin løgtingsskrivstova) Johan Djurhuus, sáli, greiddi mær frá, at :
– Uppskot til samtyktar, sum var samtykt, merkti bara, at tað samtykta skuldi fremjast, men ikki nær, og ongin hevði ábyrgd av nær. Avgerandi í spurninginum nær var, at tað var játtaður peningur til endamálið. Tí legði eg eitt nýtt uppskot til samtyktar fram um tað sama í 1981 (sat tá í andstøðu).
Tað var einmælt samtykt, men ongin nevnd fór til arbeiðis, helst tí, at ongin peningur var játtaður til endamálið. Soleiðis plagar at vera, tá ið tað er eitt anstøðuuppskot (eg havi ivaleyst verið ov óroynd sum tingkona).
Nú koma vit til januar 85, tá ið Javnaðarflokkurin, Sjálvstýrisflokkurin, Tjóðveldisflokkurin og Kristiligi Fólkaflokkurin fóru í samgongu. Tá ið samgonguskjalið var klárt, og vit, sum ikki vóru í samráðingarnevndini, fingu uppskotið um samgonguskjal, stóð onki um eykapensjón til fólkapensión. Tí bað eg um tað og fekk tað í samgonguskjalið. Nevndin var sett, og eg var so heppin at sleppa í arbeiðsbólkin, ið skuldi gera uppskotið.
Risastóra ATP-húsið
Nógv kundi verið at skriva um nevndararbeiðið viðvíkjandi eykapensjón til fólkapensjón, sum leingi var heitið. Vit vóru rættiliga samd og arbeiðssom og gjørdu millum annað eina arbeiðsferð til Svøríkis, Noregs og Danmarkar at kanna teirra arbeiðsmarknaðarpensjón. Ein ræðumynd, sum stendur enn, er ATP-húsið í Birkerød. Ongantíð í lívinum hevi eg sæð eitt so stórt og mishátt hús – bert til at umsita ATP-skipanina. Ein yvirvaksin bygningur, ið líktist illa dámdu donsku íbúðarleigublokkunum í NUUK . Hetta segði nakað um, hvussu stór og mikil umsitingin var av ATP-skipanini. Øll vóru samd um, at soleiðis skuldi ikki verða hjá okkum.
Í Svøríki fingu vit at vita, at fólk, ið lítið og onki vóru á arbeiðsmarknaðinum so sum húsmøður og onnur, ið ikki høvdu verið arbeiðsfør ella bóru brek, fingu lítið ella onki útgjald har, men 1½ útgjald av grundupphæddini í fólkapensión frá sosialu myndugleikunum.
Í Føroyum máttu vit hava eina skipan, ið var løtt at umsita. Her er tað, at heitið á uppgávuni vit arbeiddu við nevniliga: eykapensión til fólkapensión verður broytt til:
Samhaldsfasti Arbeiðsmarknaðareftirlønargrunnurin (AMEG).
Hetta heitið átti táverandi landsstýrismaður Vilhelm Johannesen. Eg plagdi stundum at skemta við, at tað var so knortlut, at tað kundi brúkast av løgregluni sum sparitiltak við spiritusroynd av bilistum. Tann, sum var førur fyri at siga hetta orðið við fyrstu samrøðu, mátti metast at vera edrúur og átti tí at sleppa undan blóðroynd. Uppskotið var samtykt og AMEG (seinni Samhaldsfasti) var settur á stovn við lóg 7. mei 1991, har fólk byrjaðu at gjalda inn 0.5% av lønarinntøkuni, og arbeiðsgevarin rindaði tað sama. Upprunaliga var ætlanin, at byrjast skuldi við 3% í inngjaldi. Men tá var tað, at vit nærkaðust húsagangi. Tí var ikki goldið út úr Samhaldsfasta fyrrenn 1. apríl 1997.
Fólkapensjónin steðgaði við at vaksa
Eisini hendi tað, at fólkapensjónin, sum plagdi at vera dagførd regluliga, steðgaði við at vaksa. Tað var als ikki nakað, sum var avtalað í samband við samhaldafasta. Eri ikki greið um, um grundupphæddin í fólkapensiónini nakrantíð hækkaði aftur.
Tungt var tað tá í Føroyum. Rindast skuldi eisini til nýggju arbeiðsloysisskipanina (ALS), ið byrjaði í februar í 1992 við fyrsta útgjaldi seinni í august sama ár. Fari eg ikki skeiv, so var stórt trýst ímóti peninginum í Samhaldsfasta Arbeiðsmarkanaðareftirlønargrunninum um hetta mundið. Borgarligu flokkarnir ynsktu at strúka grunnin og at taka peningin og brúka hann, tí tíðirnar vóru so truplar og ringar, og trot var á peningi allastaði.
Inngjaldið til arbeiðsloysisskipanina ALS var eitt skifti 2.75% av skattskyldugu inntøkuni og sama frá arbeiðsgavara. Tað rakk kortini ikki, og tí var tað sera heppið, at Samhaldsfasti átti pening og megnaði at læna Arbeiðsloysisskipanini 20. mió kr. (kanska var tað meira), sum Samhaldsfasti fekk aftur um aldarskiftið. Áðrenn hetta lán úr Samhaldsfasta hevði landskassin veitt eitt lán til ALS upp á 20 mió.
Samhaldsfasti er galdandi fyri øll, og øll fáa sama útgjald uttan mun til, hvussu nógv tey hava goldið inn. Ávís krøv eru tó til, at fólk hava búð í Føroyum ávíst áramál. Tí eru dømi um tað keðiliga, at fólk, ið hava goldið frá tí skipanini byrjaði og til nú og fara á pensjón í morgin, kortini ikki fáa fult gjald, tí tey kanska bert hava búð her í 25 ár.
Men sjálv umstingin av samhaldsfasta hevur sum ætlað verið lítil og ongin higartil.
Fari eg ikki skeiv, so segði núverandi landsstýriskona í almannamálum, at pensjónsaldurin skuldi ikki hækkast, og at 67 ára pensiónsaldur skal varðveitast. Eftir stendur, at nærum øll, ið vóru á arbeiðsmarknaðinum, ið eru fødd áðrenn 1943-1944 eisini hava goldið pensjónsgjald til fólkapensjón líka til 1978 sí (mynd nr. 2), og síðan við lønarskatti goldið pensiónsgjald (var sagt) innroknað í skattainngjaldið síðani 1979.
Síðan hava tey goldið samhaldsfasta (frá 1992). Spurningurin er, hvat hesi góðtaka av broytingum.
Eina og eina hálva grundupphædd
Her og nú haldi eg, at svenska modellið, har fólk við ongari eginpensjón fáa 1 og eina ½ grundupphædd í fólkapensjón, er sera áhugavert. Um tað framvegis verður brúkt, veit eg ikki. Men tað krevur lítla og onga umsiting saman við verandi umsiting.
Tíverri ber ikki til eisini at umrøða støðuna hjá fyritíðarpensjónistum í hesi grein, ið longu er ov long.
Møguleikin at halda fram við at arbeiða aftan á 67 ár
Tað er eisini ein av hornasteinunum í komandi pensiónsskipan. Sera týdningarmikið, serliga hjá lágløntum, sum orka og kanska hava eina skuld í til dømis húsunum, at tey sleppa at arbeiða eftir, at tey eru 67 uttan ov ógvisliga mótrokning. Haldi, tað er avgerandi fyri sálarheilsu og trivna ikki at hava skuld, tá ið tú verður pensjónistur. Her sigur onkur ivaleyst, at rinda húsaskuld er bert til at økja um arv hjá børnunum. Havi tikið handa spurningin upp við pensjónistar, tá ið framløga onkuntíð hevur verið í pensjónistafeløgum. Har er støðan framvegis hon, at flest øll siga, at tey vilja ikki fara í grøvina við skuld. Í míni verð ongin ódygd.
Annars var Kaptitalpensjónskipanin eisini ein góður møguleiki júst at brúka til at rinda (húsa)skuld, tá gevast skuldi á arbeiðsmarknaðinum. Men skatturin har er broyttur frá 35% til 40% við útgjald (áðrenn 2011), samstundis sum bankarentan er lítil og ongin, so tað er neyvan áhugavert í dag.
Eftir stendur, hvussu finst semja um pensiónsnýskipanina? Allir flokkar hava verið við í arbeiðinum onkuntíð hesi mongu ár. Løgið atburðarlag: Fyrst vilja øll á ting at taka avgerðir, og so eru mong, ið nokta at taka avgerðir og vera við í arbeiðinum, tá ið tey eru vald. Mær vitandi hevur pensjónsnýskipanin verið ávegis í longri tíð enn fiskivinnunýskipanin.
Hví heldur hon ikki munn?
Ein drívmegin til at skriva hetta er umframt eina roynd at siga frá almennu pensjónsøgu okkara at geva fólki møguleika til at luttaka í tí kjaki, ið vónandi kemur við uppskotinum um pensjónsnýskipan. Tað er eisini alneyðugt við samstarvi millum samgongu og andstøðu. Tað er eisini neyðugt at vísa á dømi um, hvussu trupult ella vónleyst tað er at rógva afturáaftur, tá ið broytingin er gjørd, hóast tað ofta verður sagt: “vit broyta tað, tá ið vit koma framat aftur”. Støðugt hava vit í seinastuni eisini hoyrt andstøðuna leggja dent á, at vinnan má hava stabilitet og tryggleika.
Álvaratos! halda tit ikki, at pensjónistum tørvar stabilitet og tryggleika?
Karin Kjølbro,
Tingkona tjóðveldisfloksins 1978-1990


text:
Fótbóltssamband Føroya, FSF, varð stovnað 13. januar í 1979. Síðani síðst í 19. øld hevur fótbóltur verið spældur í Føroyum. Fyrsta ítróttarfelagið var TB, sum varð stovnað í 1892, og eftir aldarskiftið sóu nógv feløg afturat dagsins ljós.
Fyrsta FM kappingin í fótbólti var í 1942. Síðani 1950 hevur fótbóltslandskappingin verið skipað við heima- og útidystum. Fram til 1975 var mest sum frí tilmelding, men síðani 1976 hevur verið spælt um upp- og niðurflyting millum tríggjar tær ovastu deildirnar. Fram til miðskeiðis í seksti árunum varð spælt í meistaradeild, miðaldeild og dreingjadeild. Í 1967 varð farið undir kappingar í unglingadeild og piltadeild. Síðani 1988 hava 10 lið verið í trimum teimum ovastu deildunum.
Ítróttarsamband Føroya, ÍSF, varð stovnað í 1939. Nógvu tey fyrstu árini var tað ÍSF, sum hevði ábyrgdina av øllum ítróttarkappingum í Føroyum. Í tíðarskeiðnum frá 1966 og fram til 1978 hevði Fótbóltsdeildin hjá ÍSF raksturin av fótbóltinum um hendi, og síðani 1979 hevur Fótbóltssamband Føroya havt ábyrgdina.
Fyrstu árini var takið at skipa fótbóltin. Síðani fyrst í áttati árunum hevur leisturin á mannafólkasíðuni verið tann, sum framvegis er kendur, við kappingum frá 1. deild og til smápiltar. Yngru deildirnar eru vornar alt betri skipaðar. Seinastu árini hevur serligur dentur verið lagdur á, at lið og spælarar sleppa at kappast ímóti sínum javnlíkum – ikki bara í aldri, men eisini í leikligari styrki. Kvinnurnar kappaðust fyrstu ferð um FM í 1985. Tá varð kappast í 1. deild, gentudeildini og smágentudeildini. Síðani fyrst í níti árunum hevur eisini verið kappast í yngstu gentudeildunum.
Í áttati árunum varð arbeitt við at betra um vallarumstøðurnar. Tað bøtti nógv um, tá ið fyrstu graslíkisvallirnir komu miðskeiðis í áttati árunum. Um sama mundið fór FSF undir at skipa fyri venjaraútbúgvingum og dómaraútbúgvingum. Nógvu tey fyrstu árini varð hetta gjørt við fakligum stuðli úr Danmark. Síðani miðskeiðis í níti árunum hava føroyingar sjálvir havt alla ábyrgdina av útbúgvingunum.
Eitt av aðalmálunum hjá Fótbóltssambandi Føroya hevur altíð verið undir somu korum sum allar aðrar fótbóltstjóðir at luttaka í altjóða fótbólti. 2. juli í 1988 vórðu Føroyar limir í altjóða fótbóltssamgonguni FIFA, og 18. apríl í 1990 vunnu Føroyar limaskap í europeisku fótbóltssamgonguni UEFA. Síðani limaskapurin í altjóða og europeisku samgongunum gjørdist veruleiki, hava Føroyar luttikið á jøvnum føti við øðrum fótbóltstjóðum í fótbóltspolitikkinum og kappingum fyri landslið og feløg.
Eftir at altjóða limaskapurin var vorðin veruleiki, var næsta stigið at taka lut í altjóða fótbóltskappingum. Síðani 1930 og fram til altjóða limaskapin spældu Føroyar landsdystir ímóti Íslandi (A, B og U), Hetlandi, Orknoyggjum, Grønlandi og eisini ímóti donskum landsliðum (U-21 og veteranlandsliðnum). Føroyar luttóku síðst í áttati og fyrst í níti árunum í fótbóltskappingunum á Oyggjaleikunum.
Føroyar spældu fyrsta altjóða skrásetta landsdystin 24. august í 1988. Talan var um vinardyst ímóti Íslandi í Akranesi, sum vertirnir vunnu 1-0.
Í 1990-91 vóru Føroyar fyrstu ferð við í EM undankapping. Í hesi kappingini vórðu heimadystirnir spældir í Landskrona í Svøríki, tí Føroyar áttu ongan altjóða góðkendan grasvøll. Tiltikin er fyrsti heimadysturin, sum var 12. september í 1990 ímóti Eysturríki. Føroyar vunnu 1-0. Í 1992-1993 luttóku Føroyar fyrstu ferð í HM undankapping. Síðani 1992 hava heimadystirnir verið spældir í Føroyum. Vøllurin á Svangaskarði á Toftum hevur verið nýttur síðani 1992, og Tórsvøllur í Havnini hevur verið nýttur síðani 1999.
Í 1992 luttóku føroysk feløg fyrstu ferð í Europa Cup kappingum. Meistararnir í kvinnufótbólti hava luttikið í Europa Cup síðani 2001, og Føroyar luttaka í NM kappingum fyri U-17 landslið og EM undankappingum fyri U-17 og U-19 landslið.
Seinastu árini hevur Fótbóltssambandið nýtt nógva tíð og orku at arbeiða við minstukrøvunum hjá FIFA. Hesi snúgva seg um krøv til Fótbóltssambandið sjálvt og um krøv, sum FIFA umvegis FSF hevur sett feløgunum. Krøvini hava eitt nú við fysisku karmarnar, fíggjarliga grundarlagið, fyrisitingarliga kervið og við útbúgvingar og leiðslu sum heild at gera.
Eftir ársskiftið í 2003 vórðu húsini hjá FSF í Gundadali tikin í nýtslu. Hægsti myndugleikin í Fótbóltssambandi Føroya er aðalfundurin. Sjey manna nevndin verður vald av aðalfundinum. Annaðhvørt tveir og annað hvørt ár tríggir nevndarlimir valdir. Annaðhvørt ár verður formaðurin valdur, og annaðhvørt ár verður næstformaðurin valdur.
Í FSF fyrisitingini eru aðalskrivari og afturat honum tólv starvsfólk. Harafturat eru fleiri landsliðsvenjarar knýttir at Fótbóltssambandinum.
Fótbóltssamband Føroya
Gundadalur, Postrúm 3028, FO-110 Tórshavn
Telefon: 351979 Telefax: 319079
T-post: fsf@football.fo
Skrivstovan er opin:
mánadag til fríggjadag frá kl. 09:00 - 16:00
ÍSF - Ítróttarsamband Føroya
ONF - Olympiska Nevnd Føroya
UEFA - Union des Associations Européennes de Football
FIFA - Féderation Internationale de Football Association


text:
- Tíðindi, mentan og ítróttur
Leigubilalógin galdandi frá september
Framløgudagurin av lógini um sølu av leigubilum var 28. september.
Lógin er tó hvørki samtykt ella komin í gildi enn. Uppskotið er í Fíggjarnevndini í løtuni.
Talan er um eitt uppskot um at broyta lógina um meirvirðisgjald, so bilasølur skulu gjalda meirvirðisgjald fyri seldar bilar, sum upprunaliga eru skrásettir sum leigubilar.
Bilar, sum eru skrásettir sum leigubilar, kunnu í dag seljast eftir nakrar mánaðir uttan at rinda meirvirðisgjald.
Ein av orsøkunum til uppskotið er, at ábendingar eru um, at bilar verða skrásettir sum leigubilar, men ikki eru leigubilar, sigur Kristina Háfoss, landsstýriskvinna, sum eigur lógaruppskotið.
Bilasølur kunnu keypa bilar og síðani leiga teir bilútleigarum.
Seinni kunnu hesir bilar so seljast bíliga, tað er uttan meirvirðisgjald, tá teir eru til dømis eru hálvt ár.
Av tí at ivi er um, nær lógin er galdandi, hevur Kristina Háfoss boðað Fíggjarnevndini frá, at lógin er galdandi frá framløgudegnum, sum var 28. september.
Bilar, sum eru skrásettir sum leigubilar fyri tann dag, sum er 28.september, kunnu tí seljast uttan meirvirðisgjald eftir galdandi lóg.
Landsstýrið væntar at fáa 20 milliónir krónur meira í meirvirðisgjaldi, verður lógin broytt.
Sí eisini


text:
- Tíðindi, mentan og ítróttur
Gerhard Lognberg er tingmaður fyri Sambandsflokkin
Tak niður
Gerhard Lognberg er nú tingmaður fyri Sambandsflokkin. Gerhard Lognberg er farin upp í Sambandsflokkin.
Formaðurin í Sambandsflokkinum, Kaj Leo Holm Johannesen, løgmaður, er fegin um at hava fingið Gerhard Lognberg upp í flokkin og bjóðar honum vælkomnum sum níggjunda tingmann.
Sambandsfloksins á Løgtingi. So væl hevur Sambandsflokkurin ikki verið mannaður á løgtingi síðani 1932, sigur Kaj Leo Holm Johannesen.
Fyri løtu síðani gjørdi Bogi Godtfred hesa samrøðuna við formann Sambandsfloksins.


text:
Hodgson: Eg mátti koma aftur
– Føroyar er mítt sterkasta minni í langari tónleikakarrieru, sigur Roger Hodgson
Roger Hodgson er aftur í Føroyum. Hesaferð gekk ferðin til Føroya sum smurt. Seinast hann var her, var hann seinkaður í tveir dagar orsaka av veðri.
Í 2006 fleyg Roger Hodgson fleiri ferðir til Føroya, men lendi ikki fyrr enn seint leygarkvøld. Hann var flogin til Klaksvíkar í tyrlu og hevði framførslu tíðliga sunnumorgun. Løtan var gandakent og stendur sterk í minninum á fólki, sum vóru til staðar.
Eisini fyri Roger Hodgson var ferðin og framførslan í Føroyum í 2006 heilt serstøk.
– Føroyar er mítt sterkasta minni í einari langari tónleikakarrieru, sigur hann.
Roger Hodgson sigur, at hann hevði ikki ætlað sær at spælt, tá ið hann kom so nógv seinkaður til Føroya í 2006, tí hann var ikki vísur í, at hann orkaði at syngja. Men tá ið hann sá fólkini bíða eftir sær, bleiv hann rørdur og broytti hugsan.
Hann hevði í fleiri ár sagt, at hann mátti koma aftur til Føroya at vitja, og hann er sera fegin um at hava fingið møguleikan aftur.
– Upplivingin seinast hevur skapt eitt serligt samband millum meg og Føroyar, sigur Roger Hodgson.
Her ber til at síggja video-samrøðu við Roger Hodgson:


text:
Fyrsta Mósebók, kapittul 21
Føðing Ísaks
v1
Harrin vitjaði Sáru, eins og hann hevði lovað; og Harrin gjørdi við Sáru, eins og hann hevði sagt.
v2
Og Sára varð við barn og føddi Ábrahami son á ellisárum hansara um tað mundið, sum Guð hevði sagt honum.
v3
Ábraham gav syni sínum, sum føddist honum – sum Sára føddi honum – navnið Ísakur.
v4
Og Ábraham umskar Ísak, son sín, tá ið hann var átta daga gamal, eins og Guð hevði boðið honum.
v5
Ábraham var hundrað ára gamal, tá ið Ísakur, sonur hansara, føddist honum.
v6
Tá mælti Sára: «Guð hevur elvt mær látur; og hvør tann, ið hoyrir um hetta, man flenna at mær.»
v7
Og hon segði: «Hvør skuldi sagt fyri Ábrahami, at Sára hevur barn á brósti? Og nú havi eg tó føtt honum son í ellisárum hansara.»
Hágar burturrikin
v8
Sveinurin vaks nú og varð vandur av brósti; og Ábraham gjørdi mikla veitslu tann dagin, tá ið Ísakur varð vandur av brósti.
v9
Men tá ið Sára sá sonin hjá Hágar, hini egyptisku, sum hon hevði føtt Ábrahami, spæla sær við Ísak, son sín,
v10
segði hon við Ábraham: «Rek burtur hesa trælkonu og son hennara, tí at ikki skal sonur hesar trælkonu taka upp arv saman við Ísaki, syni mínum!»
v11
Ábrahami líkaði hetta illa sonar síns vegna.
v12
Men Guð segði við Ábraham: «Harmast ikki um sveinin og trælkonu tína; men ver Sáru lýðin í øllum, sum hon sigur tær; tí at eina eftirkomarar Ísaks skulu verða taldir ættarkyn títt.
v13
Men eisini son trælkonunnar skal eg gera at miklari tjóð, tí at hann er jú avkom títt.»
v14
Morgunin eftir fór Ábraham snimma upp, tók breyð og vatnhít og gav Hágar tað; men sveinin setti hann upp á herðar hennara og sendi hana síðan burtur. Hon reikaði nú um og viltist í oyðimørk Beersjebu.
v15
Og tá ið vatnið í hítini var uppi, legði hon sveinin undir ein runn
v16
og fór og setti seg har okkurt sum bogaskots longd frá honum; tí at hon hugsaði við sær: «Eg toli ikki at síggja barnið doyggja.» Hon settist har, og sveinurin tók at stórgráta.
v17
Men Guð hoyrdi sveinin; og eingil Harrans rópaði av himni á Hágar og segði við hana: «Hvat bagir tær Hágar? Óttast ikki, tí at Guð hevur hoyrt rødd sveinsins, har sum hann liggur!
v18
Far og tak sveinin upp og hav hann í góðari varðveitslu, tí at eg skal gera hann til mikla tjóð!»
v19
Tá læt Guð eygu hennara upp, so at hon sá brunn við vatni í; hon fór og fylti hítina við vatni og gav sveininum at drekka.
v20
Og Guð var við sveininum; hann kom til og búsettist í oyðimørkini og gjørdist ørvagarpur.
v21
Hann búði í Párans oyðimørk; og móðir hansara tók honum konu úr Egyptalandi.
Ábraham ger sáttmála við Ábimelek
v22
Um hetta leitið komu Ábimelek og Píkol, herhøvdingi hansara, og søgdu við Ábraham: «Guð er við tær í øllum, sum tú fæst við.
v23
Svør nú her við Guð, at tú ikki vilt fara við svikráðum hvørki móti mær ella eftirkomarum mínum; men eins og eg havi sýnt tær góðsemi, soleiðis skalt tú gera móti mær og tí landi, har tú býrt í útisetri!»
v24
Ábraham svaraði: «Eg skal svørja svá!»
v25
Men Ábraham hevði at Ábimeleki fyri vatnbrunnin, sum húskallar Ábimeleks høvdu rænt.
v26
Tá segði Ábimelek: «Eg veit ikki, hvør ið hetta hevur gjørt; ikki hevur tú sagt hetta fyri mær, og ikki havi eg heldur hoyrt um tað fyrr enn í dag.»
v27
Tá tók Ábraham smalur og stórdýr og gav Ábimeleki, og teir gjørdu sáttmála sín ámillum.
v28
Men Ábraham tók sjey gimbrar úr fylginum burturav;
v29
og tá ið Ábimelek spurdi Ábraham, hví hann tók hesar sjey gimbrarnar burturav,
v30
svaraði hann: «Jú, hesar sjey gimbrarnar skalt tú taka við av míni hond til vitnisburðar um, at eg havi grivið henda brunnin.»
v31
Tessvegna eitur tann staðurin Beersjeba; tí har svóru teir báðir.
v32
Soleiðis gjørdu teir sáttmála í Beersjebu. Síðan fóru teir Ábimelek og Píkol, herhøvdingi hans, haðan og snúðust heim aftur í Filistaland.
v33
Ábraham setti niður támariskrunn í Beersjebu og ákallaði har navn Harrans, hins æviga Guðs.
v34
Og Ábraham búði leingi í útisetri í Filistalandi.


text:
Dagfinn Olsen 12.04.2018 (21:14)
Línumenn í SALT
Filmurin er um okkara saltfiskalínuskip og tess manningar í tíðarskeiðinum frá 1956 til dagin í dag. Tó einamest tíðarskeiðið 1956 – 1994.
Hetta er tíðin har føroyingar fara frá gomlu træskipunum “sluppunum” til nýggj smíðað stálskip, sum byrjaðu at koma í 1957. Hesi skip fóru longu leiðina vestur um hav til Grønlands og Nýfoundlands á nýggjar fiskileiðir. Gomlu víkingaleiðina.
Hetta var tíðin, har ungir dreingir fóru til skips 14 ára gamlir og vóru burturi í 4 til 6 mánaðar. Filmurin er um línumennirnar við teirra persónligu søgum og frásagnum. Filmurin lýsir væl hesa tíðina, lívið umborð og tá teir komu inn í fremmandar havnir langt, langt frá Føroyum. Teir siga erliga frá lívinum, tá teir vóru inni í Nýfoundlandi – á vertshúsum teir flestu, tó onkur í kirkju og í onkrum guðshúsi. Hetta var tíðin, tá teir tóku countrytónleikin við sær heim til Føroya. Filmurin vísur væl lívið heima í Føroyum hetta tíðarskeiðið, úr Hattarvík og suður til Vágs. Tíðin tá teir koma heim og eru heima. Tordu mangan ikki at hyggja uppá fólk.
Hesir menn keyptu tey sonevndu 8 mm filmstólini í Grønlandi og í Ný Foundlandi. Tí finst ein ørgrynna av filmsupptøkum frá hesum túrunum og lívinum heima.
Filmurin verður sýndur í SALT leygarkvøldið 14. apríl kl. 19:00.
Zacharias Hammer, ið hevur gjørt filmin, verðurætlandi á staðnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Áki Bertholdsen 15.12.2015 (10:33)
Gløðandi sosialistur á Tvøroyri fyllir 90
Í dag, týsdagin, 15. desember, fyllir Dánjal av Rana í Trongisvági, 90 ár.
Longu á óvitaárum varð hann politiskt tilvitaður og sjálvur sigur hann, at høvuðsorsøkin til tað var tann heimsumfatandi kreppan sum rakti heimin í tríatiárunum, og sum eisini rakti hvørt heim á Tvøroyri.
Hugsjónarliga fór hann at hella til vinstru, og síðani hevur hann verið gløðandi sosialistur.
Hann var rættiliga ungur, tá ið hann varð virkin í Javnaðarflokkinum og tað endaði við, at hann varð settur á listan til býráðsvalið í 1976, hóast hann hevði borið seg undan.
Men tað varð startskotið til eina langa lívsleið sum býráðspolitikari á Tvøroyri, tí hann varð sitandi í býráðnum til 2000, tá ið hann var 75. Árini 1984 til 1992 varð hann býráðsformaður.
Hann kom eisini upp í Arbeiðsmannafelagið, Fylking, við tað, at hann varð nevndarlimur í 1970, og hann sat ó nevndini til í 1997, tá ið hann fór frá. Tá hevði hann eisini verið formaður frá 1982 til 1997, og tey flestu árini, hann var í nevndini, stjórnaði hann eisini løngjaldsstovuni.
Tað hendi nógv á Tvøroyri í seksti, sjeyti og áttatiárunum. Og eitt, sum var sermerkt fyri Tvøroyri, var, at bæði kommunan, og fakfeløgini, og privatfólk, settu rættiliga fitt av pengum í vinnulívið í býnum, bæði í skip og flakavirki. Eitt nú rindaðu arbeiðsfólk í fleiri ár ein prosentpart av lønini at seta vinnulívið.
Nógvastaðni var mótstøða ímóti, at kommunan setti pening í vinniligt virksemi. Men sjálvur hevur Dánjal av Rana ongantíð ivast í um at tað var tað einasta rætta at gera.
Hann heldur, at varð tað ikki gjørt, hevði virksemi aldrin tikið seg upp á Tvøroyri og fyri hann var tað púra sjálvsagt, at kommunan setti pening í vinnullívið.
Danjal av Rana ásannar, at nú hann er komin upp í árini, er tíðin farin at ganga skjótt. Fitt av jørð er í húsinum, og tey fyrstu árini, eftir at hann læt seg pensjónera, 75 ára gamal í 2000, fann hann stóra fragd í at passa veðrar og annars at taka eina hond í við jarðarbrúkinum
Hann tekur so nógv lut í seyðabrúkinum longur, tí konan fekk eitt bakkast fyri nøkrum árum síðani, og er fyri ein part óhjálpin.
- Eg eri komin væl upp í árini, og havi fingið longri tíð her á foldum, enn nógvum øðrum er unt. Men eg havi nógv at takka fyri, tí eg eri vælsignaður við eini góðari heilsu. Eg føli meg yvirhøvur ikki sum ein 90 ára gamal, og eg gleðist um hvønn nýggjan morgun, sigur Dánjal av Rana.
Føðingardagurin varð hildin leygardagin, har eini 150 fólk nýttu til at støkka inn á gólvið at heilsa upp á føðingardagsbarnið.
Í Sosialinum um vikuskiftið var ein longri samrøða við Dánjal av Rana.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Suðuroyar Svimjifelag vann flest heiðursmerki tilsamans á SmáUnglingaMeistarastevnuni í Vági í gjár og fyrradagin, meðan Havnar Svimjifelag við Jóhannes Agnarssyni vann flest heiðursmerki í bólki 1, og Óluva Jacobsen úr Reka vann flest sum einstaklingur. Tanja Skaalum (Susvim), Guðrun Mortensen (Susvim) og Sigrid Magnussen (Skeggjar) svumu bronsunálatíð í 50 frí, og vunnu sær harvið eisini rætt at luttaka á FM í mai mánaða.
Tag: sum 2008
Tíðindaskriv frá SSF ísv SUM 2008
100 svimjarar møtast til Meistarastevnu.
SUM Smáunglingameistarastevnan í svimjing verður fríggjadagin 25. apríl og leygardagin 26. apríl í svimjihøllini í Vági.
Hetta er meistarakappingin fyri tey yngstu, t.v.s. bólkarnar 1 og 2.
Bólkur 1 árg 99 og yngri, og bólkur 2 er árg 97 og 98. Continue reading Tíðindaskriv frá SSF ísv SUM 2008
Kunning SUM 2008
Viðvíkjandi SUM sum verður í døgunum 25 og 26 apríl í Vagi.
Fríggjadagin 25 apríl
Upphiting kl 16
Kapping byrjar kl 17
Leygardagin 26 apríl
Upphiting kl 08
Kapping byrjar kl 09
Hugnaløtan sum skuldi verða fríggjakvøldið, verður í staðin leygardagin tá stevnan er enda.
Vinarliga
SSF Svimjinevndin
Innbjóðing til SUM 2008
Innbjóðing SUM
Sí viðhefta.
Við svimjikvøðu
SSF svimjinevndin Continue reading Innbjóðing til SUM 2008


text:
Á Føroyaferð við Føroyanevndini
Óvitan er tann mold, sum fordómar, misskiljingar og skeivar avgerðir ofta grógva úr.
Tí havi eg hesa vikuna - á triðja sinni síðani eg kom á Fólkating og bleiv formaður í Føroyanevndini - skipað fyri kunningartúri til Føroya fyri donskum politikarum.
Hetta hevur givið teimum eitt innlit í føroyskan politikk, vinnulív og mentan, sum ikki bara er gott, men neyðugt hjá teimum fólkatingslimum, sum skulu røða um og taka støðu til føroysk viðurskifti.
Tað hevði ikki borið til uttan sera gott samstarv við Ríkisumboðið og øll tey mongu, sum geva sær tíð til at greiða donsku gestunum frá sínum virksemi.
Stóra takk fyrit tað!
Vit byrjaðu í Sandoy mánadagin. Her eru nakrar myndir frá teimum síðstu døgunum.


text:
Landafrøði 2 viðger mentan og samfelag; hvussu menniskju brúka og broyta jørðina. Bókin er í seks pørtum: Heimsins fólk, Jørð, matur og landslag, Býir, Vinnulív í heiminum, Orka, og at enda Landafrøði og politikkur.
Afturat næmingabókini er lærarabók við uppgávum, sum ókeypis kann takast niður her.
Landafrøði 2 kostar 325,- krónur.
Røðin leggur dent á at geva næmingunum kunnleika, sum byggir á innlit og evni at síggja sambond. Í tilgongdini verður dentur lagdur á at lýsa og greina og at eggja næmingunum til at finna svarini sjálv. Røðin fevnir bæði um altjóða og heimlig viðurskifti. Aðalmálið er at gera næmingarnar førar fyri betur at skilja heimin og tilveruna.
Lærarabókin er einans givin út sum netútgáva. Hon kann lesast her. Tað ber til at taka útgávuna niður og skriv...
Landafrøði 1 viðger náttúrulandafrøði í fýra pørtum: Jørðina og kortini, Jarðarskorpuna, Veðurlag og vøkstur o...
Landafrøði 3 viðger heimspartarnar í seks pørtum: Evropa, Asia, Afrika, Norðuramerika, Suðuramerika og Osiani...


text:
Ársins karnival gonga
Halló!
Vit skulu bera hesi boðini víðari frá reiðarínum !
Boðini niðanfyri eru tikin frá Facebook Tiltaksbólkinum.
Góðu tit øll, sum eru áhugaði at mynstra umborð á okkara frálíka skip! Vit, á brúnni, hava ikki doypt
skipinum enn. Okkara elskaða far er ikki fari av bakkastokki enn, og tískil verður tað ein ”NAVNAKAPPING” á hesum tráðnum – meira um hetta seinni.
26 mai, í ár, er Aalborg fylt av øllum abekattum og tískil heita vit á øll um at sleppa sær umborð sum skjótast! Tilmeldingarfreistin er 17 mai (SERIØST!), tí at proviantur skal keypast inn til longu leiðina í
hørðum sjógvi.
Skiparin sjógvin gradar, við sekstant og radar, soleiðis at vit leggja frá kai við ”Øst Paraden”, og leggja síðani at bryggju aftur uppi við Post-Sentralen – meira um hetta kemur í øðrum posti.
Hvør mynstraður maður/kona fær eitt armband, og í tí armbandinum eru 10 ØL/CIDER + Gourmet matur aftaná lokna skrúðgongu.
Fyri at skipa alt í einum lista:
• ÁRSINS TEMA ER “SJÒLÍVIД
• Tilmeldingarfreistin er 17 mai.
• 10 Øl/Cider + pylsur, breyð, ketjup, leykur og alt annað
• Byrja í sokallaðu ”Øst-Paraden”
• Fylgja streyminum inntil vit raka Kildeparken, og fara síðani yvir á Post-Sentralen.
• Grilla verður síðani grasøkinum, sum er beint við.
• Kostnaður fyri Øl-Tilboð v. grill er 85 DKK
• Kostnaður fyri Cider-Tilboð v. grill er 95 DKK
• Limaskapur í Álaborg er sjálvsagt eitt krav (Eindagsgjald er tó galdandi við teimum vanligu treytinum)
• Gjaldast skal við MobilePay á 49703 – Viðmerkjast skal ”Karneval – ØL/CIDER – NAVN”.
NAVNAKAPPING!
Okkara elskaða skip skal doypast áðrenn lagt verur frá kai!
Tískil ber til at viðmerkja títt uppskot á hesum tráðnum, og síðani skal ein dómsnevnd velja besta uppskot.
Vinnandi uppskotið fær eitt ókeypis Øl/Cider-Tilboð v. grill!!
Í 2017 varð tað, gamla skipið, doypt “M/S Kjølsvínið”.
Alt samskifti frá fyriskiparunum er á Facebook-Tiltakinum.
Loynkja til Facebook-Tiltakið er HER!


text:
Í dag hava mamma og Ró verið í biograf til Klokkeblomst, tað var ordiliga hyggens :-)
søndag den 9. december 2012
søndag den 2. december 2012
Jólafest
Í dag hava vit verið til jólafest í Eliaskirkjuni, tað var ordiliga hugnaligt :)
Vit sungu nógv, sóu ein sjónleik, og øll børnini sum høvdu hug, gingið Lucia, so tað gjørdi Ró :) til síðst dansaðu vit jólatræ og so kom jólamaðurin vit pakka. Tað vóru faktisk tveir jólamenn,. Á veg heim í bilinum segdi Ró, at tað var ikki ein ordiligur jólamaður, men at onkur hevdi klædt seg ud som jólamannin, tí hon sá eitt band fara frá skegginum :) So vit komu fram til at teir hjálpti jólamanninum ;) Ró var eisini so heldig at vinna mandlugávuna :)
Vit sungu nógv, sóu ein sjónleik, og øll børnini sum høvdu hug, gingið Lucia, so tað gjørdi Ró :) til síðst dansaðu vit jólatræ og so kom jólamaðurin vit pakka. Tað vóru faktisk tveir jólamenn,. Á veg heim í bilinum segdi Ró, at tað var ikki ein ordiligur jólamaður, men at onkur hevdi klædt seg ud som jólamannin, tí hon sá eitt band fara frá skegginum :) So vit komu fram til at teir hjálpti jólamanninum ;) Ró var eisini so heldig at vinna mandlugávuna :)
Indsendt af Diddan kl. 13.20 Ingen kommentarer:
mandag den 8. oktober 2012
Lalandia
Fríggjadagin fóru vit til Lalandia saman við Turid gummu og teimum, og vit hava ordiliga jolla okkum :)
Indsendt af Diddan kl. 15.06 Ingen kommentarer:
lørdag den 29. september 2012
tirsdag den 25. september 2012
lørdag den 22. september 2012
Fittu gellurnar hjá okkum :)
Hesar fittu gellurnar vakna alt ov tíðlig fyri tíðina, øllum førum um tú spyr mammuna og pápan :) í morgun vaknaði tær kl.6.30 :/ her sita tær og hyggja teknifilm.
Indsendt af Diddan kl. 22.34 Ingen kommentarer:
mandag den 17. september 2012
Nú dugir Maria at ganga
Tær síðstu tríggjar vikurnar hevur Maria gingi nøkur skritt. Fríggjakvøldið vóru vit í Jensens Bøfhus við abbanum, tá bleiv hon við og við at reisa seg upp og ganga. Í gjár var fyrsti dagur har hon gekk næstan alla tíð :)
Hon er ordiliga stolt hon kemur gangandi :)
Hon er ordiliga stolt hon kemur gangandi :)
Indsendt af Diddan kl. 02.58 Ingen kommentarer:
lørdag den 15. september 2012
Abbi og vitjar
Abbi er og vitjar okkum í nakrar dagar :) í dag tóku vit buss bátin yvir til Diamantin, har vit fingu okkum ein kaffemunn. Vit gingu heim aftur. Ró gekk allan vegin ella nærmast rann allan vegin heim undan øllum heksinum :)
Indsendt af Diddan kl. 14.07 Ingen kommentarer:
lørdag den 8. september 2012
Maria kikkar Pingu
Í morgun tá vit vaknaðu var Maria sjúk :( her liggur hon so fitt og hyggur eftir Pingu :) eftir hon hevði hugt í 5 min sovnaði hon :)
Indsendt af Diddan kl. 06.07 Ingen kommentarer:
lørdag den 1. september 2012
Í føðingardag hjá Magnus
Vit hava verið í føðingardag hjá Magnus í allan dag, so hugnaligt :)
Tvær fittar myndir av tveimun fittum gellum :) eingin mynd av føðingardagsbarninum :(
Tvær fittar myndir av tveimun fittum gellum :) eingin mynd av føðingardagsbarninum :(
Indsendt af Diddan kl. 12.17 Ingen kommentarer:
Abonner på: Indlæg (Atom)


text:
Lýsing
Vónin søkir eftir lastbilaførara til alideildina við Norðskála.
Vit hava tørv á einum røskum og álítandi lastbilaførara at byrja skjótast gjørligt.
Tað er ein fyrimunur um tú hevur stóra krana loyvið. Um ein ikki hevur størra krana loyvið, so kann Vónin gjalda fyri tað.
Hetta er eitt fulltíðarstarv + Roknast kann við skeivum arbeiðstíðum.
Um tú ert áhugaður í hesum starvi, so kanst tú senda eina umsókn við CV, møguligum viðmælum og neyðugum føraraprógvum til sp@vonin.com
Ella um tú hevur spurningar, so kanst tú ringja til Signar Poulsen á tel 22 20 26.
Frest 12. juni.


text:
Argir
Argir er ein býur í Føroyum sunnanfyri fyri høvuðsstaðin Tórshavn í Suðurstreymoy. Navnið kemur frá navnorðinum ærgi. Eitt ærgi er eitt summarbit til neyt í haga, har fólk eisini vórðu hildin til. Av tí sama hava málfrøðingar skotið upp at nýnevna býin Ærgir.
Argir hevur verið partur av Tórshavnar kommunu síðani 1997, tá Argja kommuna legði saman við Havnina.
Fólkatalið var 2,006 í 2015.
Innihaldsyvirlit
[rætta | rætta wikitekst]
Í jarðarbókini frá 1584, ið skrivað er á donskum, verður bygdarnavnið stavað Arge. Elsta navnið, ið tingbøkurnar hava, er frá 1616, har verður navnið stavað: Argie. Schrøter, prestur, og N. Andersen, sorinskrivari, hava ikki dugað føroyskt mál, og tí hevði bygdin danskt navn. Seinni fekk bygdin navnið Argir.
Trúarlív[rætta | rætta wikitekst]
Í 1935 kom hitt fyrsta samkomuhúsið av sínum slagi í bygdini. Hetta var Hebron, sum fólk hiðani úr Brøðrasamkomuni lótu byggja. Henda samkoma hevur líka til henda dag havt kristiligar fundir, bíbliutímar og sunnudagsskúla, fyrst í gamla Hebron, so bygdu tey eitt nýtt í hús 1993.
Tá skúlin var bygdur í 1952, opnaðist eisini fyri kristiligum fundum í skúlastovuni.
Ítróttur[rætta | rætta wikitekst]
Fótbóltsliðið AB (Argja Bóltfelag) og róðrarfelagið Argja Róðrarfelag húsast á Argjum.
Myndasavn[rætta | rætta wikitekst]
Inni í Vika, fótbóltsvøllurin hjá Argja Bóltfelag.
Keldur[rætta | rætta wikitekst]


text:
Vit mugu minnast til, at tá vit royna at fáa meira fyri minni, kann úrslitið gerast tað øvugta.
Kom fram á eitt tilmæli frá “Sundhedsstyrelsen” nú ein dagin. Hetta var eitt rørslutilmæli til tey 0 til 4 ára gomlu. Í stuttum sigur tilmælið, at 0 - 4 ára gomul skulu avmarkast í síni tíð framman fyri "skíggjan" og skulu eggjast til at dansa, grulva, hoppa, reiggja, klintra, renna, svimja, súkkla ella íðka aðra rørslur. Børn undir árið eiga at liggja á búkinum so nógv, sum gjørligt, meðan tey eru vakin. Fyri øll hesi er galdandi, at tey skulu sleppa at røra seg frítt og ymiskt gjøgnum allan dagin, og ikki sita í há-stólum ella liggja niðri meira enn hægst neyðugt. Hetta er tikið úr grein á sundhedsstyrelsen.dk, frá 27. januar 2016. Hetta fylgir einum líknandi tilmæli um tey 4-17 ára gomlu.
At tað yvirhøvur er neyðugt hjá “Sundhedsstyrelsen” at koma við einari slíkari tilráðing, boðar frá einum sera broyttum samfelagi. Tær rørslur, ið kanska vóru meira vanligar, áðrenn bæði bilar og skíggjar gjørdust partar av gerandisdegnum, skulu nú ásetast í tilmælum frá myndugleikunum.
Tað løgna er tó, at tíðarandin hevur hug at mótarbeiða “rørslum”. Tey vaksnu hava skund og samfelagið er innrættað soleiðis, at flest øll mugu nýta bil fyri at koma aftur í fram upp á stutta tíð. Samstundis er eitt rák, ið eggjar námsfrøðingum og øðrum at stýra gerandisdegnum hjá barninum í størri mun enn áður. Har námsfrøðingurin í størri mun áttið at roynt at tryggjað, at barnið var í einum góðum og stimbrandi umhvørvi, hevur námsfrøðingurin í dag eina meira “leiðandi” uppgávu.
Fleiri staðni eru barnagarðarnir longu undir trýsti at vera meira leiðandi í mun til, at børnini skulu gerast skúlabúgvin - hvat tað so enn merkir - og samstundis er eitt øgiligt trýst á skúlarnar at venja næmingarnar í royndum, bókstavum og tølum. Tað undrunarverda er, at tey sum leggja trýst á námsfrøðingar og lærarar, ikki eru serfrøðingarnir innan økið, men henda hugsan kemur serliga frá umsitarum av ymiskum skipanum, og tankin er sprottin úr “meir fyri minni” hugsan.
Í fleiri førum tykist tað, sum ávirkar hetta trýstið soleiðis, at børnini fáa ein minni kropsliga aktivan dag - við uppaftur færri rørslum. Beint móti øllum tilmælum og vitan innan økið. Hetta samstundis sum vit vita, at vantandi rørsla er við at gerast ein fólkaheilsutrupulleiki.
Vit vita, at tað er trupult hjá familjunum at loysa hesa uppgávu í gerandisdegnum, og tí áleggur tað barnagørðunum, frítíðarskúlum og skúlum ein eyka ábyrgd at fáa borið soleiðis í bandi, at rørslur verða tiknar við í gerandisdagin.
Kommunurnar mugu syrgja fyri, at har sum børnini eru, eru eisini umstøður at røra seg. Sum ymiskir granskarar hava víst á, so er tað gjøgnum kroppin og rørslur, at børn læra lættast um lívið og lívsins viðurskifti.
Vit mugu minnast til, at tá vit royna at fáa meira fyri minni, kann úrslitið gerast tað øvugta.


text:
Peter Busch hjá The Morning Swim Show tosar her við týska Thomas Lurz, sum er heimsmeistari í havsvimjing á 5 og 10 kilometrum, um Battle Training Camp venjingarleguna í Potsdam.
One thought on “Lurz um Potsdam á SwimmingWorld.TV”
-
Hann hevði 3 vikur frí, byrjaði aftur til hesa venjingarleguna… puha, og hann grenjar ikki, koyrur bara á.
Onkur venjing er strokin av programminum hjá honum vegna pressufund, so hann svimur ikki alt, men for hundan hann kom frá 0 til yvir 100km uppá eina viku.
Í gjár var 12×300 har hann lá um 3:12 í teimun skjótastu, Pál um 2:57,3 til 2:58,1
Wolfgarten lá frá 3:06 til 3:09. Ein av suðurafrikanunum (Heerden) svam ein mega skjótan uppá 2:54,5 og ein annar suðurafrikani (Schoeman) 2:57,9 men annars vóru teir allir samlir aftan fyri Pál allar hinar 300m. Týsku venjarar og teir úr Australia vóru ovfarnur um styrkina hjá Joensen, Heerden og Schoeman. Tað besta nakar av teimun lokalu nakrantíð hevði gjørt í slíkari seriu var 3:03 í snit. Og eingin av teimun úr Italia, Australia ella Spania kom nær við. í dag var millum annað 6x1200m, í morgin eru millum annað 5x1500m har tann seinasti er (hold dig nu fast) firvald… ohh yea. Hetta líkist meira og meira einari venjing fyri Hestoy. Been there done that 😉
Annars skal sigast til video omanfyri, at Lurz er sera fittur við Biedermann, so er tað sagt 😉
Ger viðmerking Cancel reply
This site uses Akismet to reduce spam. Learn how your comment data is processed.


text:
Lærlingur / grannskoðari hjá NUMO?
NUMO er eitt virki í framgongd, og okkum tørvar tí evnarík ung fólk við áræði.
Um tú hevur áhuga fyri fíggjar- og samfelagsviðurskiftum, hevur áhuga fyri vinnulívi og vinnuligum viðurskiftum, og vilt vita hvussu tingini hanga saman, so er ein útbúgving sum grannskoðari viðkomandi fyri teg. Vit kunnu bjóða tær eina verkliga og ástøðiliga útbúgving á høgum støði.
Um NUMO
NUMO er eitt grannskoðara- og ráðgevingarfelag, sum varð stovnað í 2013. Umframt at gera lógarbunda grannskoðan, veita vit ráð á ymsum økjum, t.d. viðvíkjandi roknskapi, bókhaldi, stovnan av virkjum, sølu/keyp/umskipan av virkjum, skattaviðurskiftum v.m.
Málið hjá NUMO er at vera í fremstu røð, tá talan er um trygga og dygga grannskoðan og ráðgeving. NUMO leggur seg eftir at vera mannað við starvsfólki, ið hava hægstu ástøðiligu útbúgvingina og røttu førleikarnar.
NUMO hevur kjarnuvirðini trygd og dygd, og verður arbeiðið útinnt við tí neyvleika og skjótleika, sum arbeiðið krevur. NUMO vil vera kent fyri at gera tað rætta.
Krøv til tín
Starvsfólk hjá NUMO skulu vera ábyrgdarfull og álítandi, og hava rættan hugburð. Ástøðilig útbúgving og starvsvenjing krevur, at tú sjálv/sjálvur tekur eitt stórt tak. Hevur tú viljan og evnini til at gjøgnumføra eina útbúgving hjá okkum, gevur tað nógvar møguleikar í framtíðini.
Vit vænta, at tú hevur tikið students-, HF- ella HH-prógv nýliga, og at tú ert áhugað/áhugaður í eini búskaparligari útbúgving. Eisini ert tú vælkomin at søkja um tú verður liðug/liðugur við hesa útbúgving í summar.
NUMO kann bjóða
Lærutíðin er trý ár. Vit bjóða tær eitt spennandi lærupláss, har tú í fyrstu atløgu kanst lesa HD, samstundis sum tú vinnur pening. Aftaná HD kanst tú lesa cand. merc. aud. sum sjálvlesandi, samstundis sum tú arbeiðir hjá NUMO. Eftir cand. merc. aud. er møguleiki at gerast statsautoriseraður og løggildur grannskoðari.
NUMO hevur skrivstovur í Tórshavn, Klaksvík og Vági. Lærlingurin verður knýttur at skrivstovuni í Tórshavn, men roknast kann tó eisini við arbeiði á hinum deildinum í styttri tíðarskeið.
Umsókn
Starvið verður sett eftir summarfrítíðina (umleið 15. august 2018). Setanartilgongdin byrjar juni/juli.
Lærutíðin byrjar 1. oktober 2018.
Nærri upplýsingar fáast við at venda sær til Bjarna Arnason á tlf. 551300 ella Símun Absalonsen á tlf. 551357. Fleiri upplýsingar eru eisini á okkara heimasíðu: www.numo.fo.
Skrivlig umsókn við prógvum og øðrum upplýsingum skal sendast til numo@numo.fo ella NUMO, Undir Bryggjubakka 13, Postboks 1165, FO-110 Tórshavn. Umsóknin skal vera okkum í hendi í seinasta lagi 29. juni 2018.


text:
Týskt bingjureiðarí keypir eitt skip fyri og annað eftir
Tað sær ikki mætari út, at týska bingjureiðaríið MPCC sjálvt prentar pengarnar - so skjótt sum tað brúkar teir. Men tað ger tað kortini ikki. Meginparturin kemur til høldar á keypskálanum í Oslo, og verður síðani brúktur sum íløgur í eldri feederskip við einum kapasiteti upp á millum 1.000 og 3.000 TEU.
Seinasta keypið, sum varð avgreitt hósdagin, eru feeder skipini Sima Pride, Perfect, Prestige, Sapphire og Sadaf, bygd millum 2004 og 2007. Skipini vóru inntil hósdagin ogn hjá Simatech Shipping & Forwarding í Dubai. Kostnaðurin fyri tey fimm bingjuskipini var 41,9 miljónir dollarar - góðar 250 miljónir krónur.
Eftir keypið av teimum fimm skipunum telur flotin hjá reiðarínum nú 64 bingjuskip, øll keypt upp á minni enn eitt ár. Málið er sambært stjóranum í reiðarínum, Ulf Hollander, at fáa ein flota upp á 100 bingjuskip.
So seint sum í næstsíðstu viku keypti MPCC síðsta bingjuskipið hjá týska reiðarínum Harmstorf, Francoise Gilot, sum kann lasta 1.350 TEU. Í februar stóðu ikki færri enn 14 skip á innkeypsseðlinum, øll frá yvirskotsgoymsluni hjá HSH Nordbank av trongstøddum skipum.
Ikki er greitt, nær MPCC væntar at røkka málinum um hundrað skip.
Kelda: maritimedanmark.dk


text:
Orð: Henrietta E. Blair (Fanny Crosby)
Lag: William J. Kirkpatrick
Týtt: Victor Danielsen
Upprunaheiti: Still out of Christ
1. Ófrelstur enn, hóast kallaður mangan –
hvat kanst tú vænta av heiminum enn!
Minnist tú ei, hvussu mangan hann sveik teg?
Svarar Guds tilboði enn tú eitt men?
Niðurlag: Kom, kom til Jesus, troytta, tyngda hjarta,
kom, meðan enn er tíð til tað!
Hann bíðar enn, hans favnur enn er opin,
hoyr, hoyr, hann kallar enn í dag!
2. Ófrelstur enn, tó at dýr er hvør løta –
náttin, hon nærkast, og hvat verður tá?
Ófrelstur enn, tó at lívsvatnið rennur,
frítt fyri einki hjá øllum at fá?
3. Ófrelstur enn – tó er náði at fáa
fyri ta sál, sum til Gud vendir sær;
hygg, hvussu Kristus við dyrnar enn stendur,
bíðar at lata tær upp fyri tær!
4. Ófrelstur enn, tó tær leingist so sára
eftir at kenna hans frelsu og frið –
nú, fylg nú orðsins tí leiðandi stjørnu,
kom, ger nú trúnnar hitt frelsandi stig!


text:
Leygarkvøldið 9. september skipar stuðlafelagið hjá AB fyri stórum dansitiltaki í Høllini á Hálsi. Eingir minni enn teir legendarisku Bamses Venner við sangaranum Stig Rossen vera á palli. Teir spæla allan tann so væl kenda og væl dámda dansitónleikin, sum Bamse, sáli, so mangan legði rødd til. Bamse andaðist fáar mánaðir eftir, at hann var í Føroyum við orkestri sínum á heysti 2010, tá Stuðlafelagið hjá AB skipaði fyri dansinum.
Nú verður tað so hin navnframi Stig Rossen, sum leggur rødd til, og tað borgar absolut fyri einum kanón góðum dansikvøldi. Á palli verður eisini okkara heimligi dansibandskongur, Hans Jacob Hjem. Í steðginum, meðan orkestrini skifta, spæla Elis og Finnur góðan dansibandstónleik, so her verður lív í høllini á Hálsi leygarkvøldið.
Atgongumerkir fáast í forsølu í FAST handlunum á Argjum, í Gundadali og í Sørvági og á MAGN støðunum við Streymin og í Trongisvági. Eisini fáast atgongumerkir í Skopun við at ringja tlf. 260563.


text:
Eyðun Klakstein 13.06.2018 (12:01)
Løgtingið: Nýlagdir flísar mugu takast uppaftur
Bert fáar dagar eftir, at arbeiðið at leggja flísar kring løgtingshúsið var liðugt og handað, er greitt, at partur av flísunum mugu broytast ella leggjast av nýggjum.
Orsøkin er, at koyristólsbrúkarin Heini Festirstein hevur gjørt vart við eitt trin, sum er forðing fyri tey, ið brúka koyristól, og tað heldur hann als ikki er hóskandi uttan fyri løgtingshúsið.
– Tað er ótrúligt, at tað ikki verður hugsað um slíkt í 2018, sigur Heini Festirstein.
Páll á Reynatúgvu, løgtingsformaður, svarar í facebook kjaki, at trinið skal takast burtur skjótast gjørligt.
– Sjálvandi skal hetta fáast í rættlag. Antin við tillaging ella við at leggja allar flísarnar eystanfyri Tinghúsið av nýggum. Eg satsi uppá bæði – og tað skjótt eisini, skrivar Páll á Reynatúgvu.
Grót úr Skopun er brúkt til annars snøgga túnið í løgtinginum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Enn einaferð er Ægir koyrt í bakgrundina og enn einaferð er tað leiðarin í Klaksvíkar Svimjihøll, sum stendur aftanfyri beistagerðirnar ímóti okkara stolta svimjifelag.
Undirritaði var í oktober – november 2017 á fund við Torkil Mørkøre og ein Byggifrøðing hjá Klaksvíkar Kommunu og tá avgjørdi vit at felagshølini hjá Ægir skuldi flytast frá vælveruøkinum og til økið har Íðka helt til og at felagshølini hjá Ægir skuldi vera liðug í januar 2018, men nú sær út sum, at Ægir enn einaferð er koyrt út í kuldan og nú skulu felagshølini hjá Ægir brúkast til enduvenjingarpláss í Svimjihøllini.
Vit vita væl at Ægir ongan góðan hevur í Klaksvíkar Kommunu og at leiðarin í Svimjihøllini spælir okkum puss ferð aftaná ferð og nú hevur leiðarin so fingið alt sítt trumfa ígjøgnum og kann knýggja sær hendurnar og smílast saman við okkara so smílandi borgmeistara.
Jú, ein maður er ein maður og eitt orð er eitt orð, men tað kann man so ikki siga um Torkil og leiðsluna hjá Klaksvíkar Kommunu, sum enn einaferð hevur stungið okkara svimjifelag Ægir í ryggin, takk fyri tað tit báðir.
SáH
Her grein á heimasíðuni hjá Klaksvíkar Kommunu:
NÝGGJ ENDURVENJINGARPLÁSS Í SVIMJIHØLLINI
Samstarvsavtala er gjørd millum Ítróttardepilin hjá Klaksvíkar kommunu og Almannaverkið um leigu av venjingarhølunum í Svimjihøllini til endurvenjingar.
Almannaverkið fer í framtíðini at nýta venjingarhølini í Svimjihøllini til at veita borgarum, ið hava mist førleika, endurvenjing, so tey gerast so sjálvbjargin sum tilber. Talan er um borgarar í arbeiðsførum aldri, sum við tilvísing kunnu venja í hølunum saman við ergo- og fysioterapeutum frá Almannaverkinum.
Jógvan Skorheim, borgarstjóri fegnast um avtaluna, sum varð undirskrivað í dag.
– Tað er altíð gleðiligt, tá tænastustøðið í økinum hækkar, og í hesum førinum er talan eisini um eitt upplagt samstarv og eina góða staðseting til venjingarhølið hjá Almannaverkinum, tí aðrir hentleikar á stadionøkinum jú eisini eru nær við, eitt nú svimjihøllin og vælverudepilin, sum letur upp har í næstum, sigur borgarstjórin.
Hølini verða frammanundan brúkt sum venjingarhøli hjá Judofelagnum, og venjingartíðirnar verða tí lagdar soleiðis til rættis, at hølini kunnu tæna báðum endamálum uttan trupulleikar.
– Samstarvið millum Judofelagið, Svimjihøllina og Almannaverkið í hesum málinum hevur verið fyrimyndarligt, so vit kunnu øll vera glað fyri hetta tilboðið, sum nú verður lagt afturat í Norðoyggjum, sigur Jógvan Skorheim.
Almannaverkið hevur eitt toymi av fimm dugnaligum ergo- og fysioterapeutum, sum virka í Norðoyggjum og Eysturoynni, og frammanundan eru líknandi venjingarhøli í Runavík. Sostatt fáa borgararnir í økinum nú líka góðar umstøður í Klaksvík sum í Runavík, greiðir Almannaverkið frá.
Kelda: www.klaksvik.fo
SáH


text:
Kontaktleys gjalding
Við kontaktleysari gjalding kanst tú skjótt og lætt gjalda upphæddir undir kr. 350. Til ber at gjalda, uttan at kortið nertir við kortterminalin, og tær tørvar hvørki PIN-kotu ella undirskrift. Tú skalt bara halda kortið ímóti kortterminalinum. Tá ið kortterminalurin vísir OK, er í lagi, og tú fært eina kvittan.
Kontaktleys kort kunnu brúkast í handlum, sum hava kortterminalar til hetta.
Í mesta lagi 350 kr.
Kontaktleys gjalding kann brúkast til at gjalda upphæddir upp til kr. 350. Skalt tú gjalda upphæddir yvir kr. 200, mást tú brúka PIN-kotu.
Sama hvussu nógvan pening talan er um, ger tú sjálv/ur av, um tú vilt brúka kontaktleysa gjalding, ella um tú rindar við flís/undirskrift sum vanligt.


text:
Sum liður í at menna og styrkja samstarvið og samskiftið millum partarnar, er avtala gjørd um, at visitator frá Tórshavnar Kommunu kemur at vera á Landssjúkahúsinum hvønn týsdag frá kl. 12-15.
Talan er í fyrstu syftu um eina royndartíð á 3 mánaðir.
Endamálið við slíkari undanvisitatión er at skapa enn betur grundarlag fyri góðari og smidligari útskrivingartilgongd saman við borgarunum, og samstundis fyribyrgja afturinnleggingar.
Ein slík skipan er ein ágóði fyri sjúkling, avvarðandi, sjúkrahús og kommunu.
Á myndini starvsfólk frá Heilsu- og umsorganartænastuni og starvsfólk á Landssjúkrahúsinum, sum samskifta um útskrivingar av Landssjúkrahúsinum gerandis.


text:
Í einum § 52a fyrispurningi spyr Eyðgunn Samuelsen, løgtingskvinna fyri Javnaðarflokkin, Anniku Olsen, landsstýriskvinnu, um bygging av vardum íbúðum í Klaksvík og Runavík.
Fyrispurningurin er soljóðandi:
- Nær verða íbúðirnar klárar at taka í nýtslu?
- Hvussu nógv fólk fáa tilboð um íbúð/búpláss, ið ikki frammanundan hava eitt tilboð?
- Hvussu stórur er bíðilistin til bústaðartilboð í Eysturoy og Norðoyggjum, eftir at íbúðirnar eru tiknar í nýtslu?
Viðmerkingar:
Tað er ein mannarættur at fáa egnan bústað, og tí eiga vit at gera tað, ið skal til fyri at útvega okkara borgarum við serligum avbjóðingum egnan bústað.
Tað hevur alstóran týdning fyri tey avvarðandi, at teirra børn fáa sama rætt til bústað og luttøku í samfelagnum á jøvnum føti við okkum onnur. Hetta lættir eisini munandi um ta stúran, ið foreldur og onnur avvarðandi hava, um teirra næstu, ið hava serligar avbjóðingar.
Í 2014 var farið undir at byggja vardar bústaðir í Mylnutúni í Klaksvík og í Runavík. Tilsamans 20 íbúðir í Klaksvík og 12 í Runavík. Harumframt er ein verkætlan í gongd, har ein búfelagsskapur við 8 íbúðum verður bygdur við Heygavegin í Klaksvík í einum samstarvi millum Klaksvíkar kommunu, Almannaráðið og Bústaðir. Nú er arbeiðið komið so langt áleiðis, at klárt er at flyta inn við Heygavegin í Klaksvík, og íbúðirnar við Mylnutún í Klaksvík og í Runavík verða eftir ætlan lidnar seinni í vár.
Tørvurin á vardum íbúðum kring landið er stórur. Á heysti 2014 fekk Fíggjarnevndin upplýst frá landsstýriskvinnuni á almannamálum, at heili 82 borgarar standa á bíðilista til vardan bústað og bú- og viðgerðartilboð eftir § 32 og § 27 stk. 1 í forsorgarlógini. Fyri 12 av teimum 82 borgarum er bíðistøðan ikki virkin. Av hesum 12 búgva 11 heima og 1 í Danmark. Harumframt eru 21, sum hava búpláss í Almannaverkinum, og hava fingið játtað flyting til annað búpláss í Almannaverkinum.
Tey, ið standa á bíðilistanum, eru úr øllum landinum, 28 borgarar búgva í Suðurstreymoy, 5 í Norðurstreymoy,1 í Sandoynni, 3 í Vágum, 26 í Eysturoynni, 14 í Norðoyggjum, 2 í Suðuroy og 3 í Danmark.
Sostatt standa 40 fólk á bíðilista í Norðoyggjum og Eysturoy. Tað er ikki óhugsandi, at fleiri eru komin afturat á bíðilistanum.
Tað er ein skylda, at vit sum samfelag útvega okkara borgarum við serligum avbjóðingum virðilig kor. At fáa egnan bústað er eitt tað týdningarmesta í lívinum hjá okkum øllum. Nógv hava staðið á bíðilista í áravís, og tí er spenningurin stórur, um tey, ið hava bíðað so leingi, nú loksins eru ímillum tey hepnu, ið fáa tilboð um egnan bústað.
Á Løgtingi, 23. apríl 2015
Eyðgunn Samuelsen


text:
StøkksangurinVarð yrktur í samband við 40-ára føðingardagin hjá felagnum!
Orð og lag: Niklas Johannesen
Heiti: "Flikk flakk"
Støkk hevur lært okkum mangt og hvat
at ganga í takt og eisini strekkja tær
at bólta rút skjótt so at hjarta harðari slær
Støkk er gott fyri kropp og sál
og hevur ment okkar felags mál
í 40 ár tí hevja vit takkarskál
Niðurlag:
Flikk flakk, vit gera flikk flakk
vit standa saman og halda á
flikk flakk, vit gera flikk flakk
vit eru S-T-Ø-K-K
Vit bólta rút og vit ganga í takt
vit verja borg og vit halda vakt
yvir okkara kæra fimleikafelag
Til Havnar vit fara á rull
og høllin er stúgvandi full
verður tað bronsa - Noy
silvur - Noy
Vit vilja hava GUUULL!


text:
Orð: Elizabeth Holmes Reed
Lag: Ira David Sankey
Týtt: Jákup Olsen
1. Gríp lívið nú, sig ikki nei,
miss ei tað ljós, tú hevur sæð,
og herð títt arma hjarta ei!
Tú frelsast vilt – hví ei í dag!
Niðurlag: Hví ei í dag, hví ei í dag!
Tú frelsast vilt – hví ei í dag!
Kom nú í dag, kom nú í dag!
Kom, frelstur ver, kom nú í dag!
2. Kanska tú sært ei dagar fleir
enn teir, tú hevur longu sæð,
tín stund er nú, ei bíða meir!
Tú frelsast vilt – hví ei í dag!
3. Ei meir tær verðin geva kann
enn tað, tú longu hevur sæð;
ei frið, ei lukku har tú fann;
tú frelsast vilt – hví ei í dag!
4. Ei nakar koyrdur burtur varð,
sum kom til Jesus – lít á tað!
So byrji lívið fyri tær
og frelstur ver í dag, í dag!


text:
KUNNGERÐIR
| 2018
Ruskplássið er eyka opið hvønn gerandisdag frá kl. 20-21 í tíðarskeiðinum 8. - 31. okt. 2018. Harafturat er opið sum vanligt: týsdag og ...
Øll virki ið ynskja, at hava mobilan sølubás í miðbýnum, verða víst til parkeringsøkið omanfyri Bónus. Økið verður ...
Kunning um vegarbeiði í samband við uppsetan av nýggjum vatnbrunnum.Nú jørðarbeiðið við nýggja barnagarðin í Trongisvági er ...
Skulu dekk vekk?Nú er tíðin komin, at vetrardekkini skulu av og summardekkini á. Týdningarmikið er at burturbeina gomlu dekkini á rættan hátt. Um ...
Í vikuni verða nýggjar rullur við gráum ruskposum frá IRF borin út til øll húsarhald, men vegna feilir á prentstaðnum stendur ...


text:
Dirvi og álit
At tosa saman er ikki altíð lætt – serliga ikki tá ósemjur eru.:
- Kenslur og mistulkingar ráða og órógva samskiftið
- Ikki er óvanligt at øsa seg og onnur upp
- Líka so vanligt er at venda hinum baki og ikki tosa yvirhøvur
- “Alt er roynt, men onki hjálpir”, verður ofta tikið til.
Vilja og evni
Forðingar kunnu vera fyri samtalu og dialogi, tí dialogur krevur:
– ein vilja at tosa saman yvirhøvur, altso kontakt
– ein vilja at royna at finna eina loysn, og
– evnini at tosa saman – konstruktivt


text:
Í eini risahøll úti á Rundingi í Havn hongur í hesum døgum uppi ein framsýning við í høvuðsheitum elasmáum málningum. Hetta er framsýning, sum verður hildin í sambandi við at Anker Mortensen varð 50 ár herfyri.
Tað kann vera, at málningarnir eru smáir, men hvør av teimum hevur eina stóra søgu. Nógv listafólk hava lyndi til at gera stórar málningar, sum hóska seg væl til opin almenn rúm, og kanska onkra stóra stovu, men fáir eru tey rúm sum bera nógvar slíkar stórar málningar.
Tá er øðrvísi við hesum smáu málningunum hjá Anker Mortensen, sum ikki standa og rópa eftir hvørjum øðrum og áskoðaranum, men heldur lokka áskoðaran at koma nærri og hyggja inn í myndina, púra ótarnað av øðrum myndum beint við.
Ikki færri enn 79 myndir eru á framsýningini, og tær flestu eru smáar í vavi, tó at nakrir stórir málningar eisini eru. Listin hjá Anker Mortensen er helst slík, sum áskoðarin skal venja seg til, tí Anker roynir als ikki at gera vakra list, ella sofastykkir. Anker sigur frá søgum.
Eitt er at fara á framsýning at síggja myndir. Samstundis er eisini høvi at síggja og samskifta við hinar áskoðararnar. Stuttligt at síggja hvussu upplívgað fólk vóru av myndunum hjá Anker – men tað er als ikki so løgið, tí myndirnar tala, og tær tala við gleði.
Sí fleiri myndir í myndasavninum við at trýsta á hetta leinki.


text:
Berlin 2015
03.04.2013 - Sverri Egholm
Myndir: Seinastu myndirnar úr Berlin
20. Mai 2015
Mong vóru myndatólini, ið kliktu á Berlinferð okkara. Her eru myndir, sum ymiskir næmingar hava tikið á frálíka túri okkara í Berlin: ...
les meir
Ljóðbrot: Hoyrið sangin runga í Berlin
19. Mai 2015
Ein syngjandi føroyskur ungdómur! Hetta kunnu vit skriva undir uppá, nú túrurin í Berlin er av á hesum sinni. Eins og undanfarnu árini hevur sangurin rungað....
les meir
Pub quiz umborð á Norrønu
19. Mai 2015
Skipað varð fyri pub quiz á vegnum heim. Sí myndir ... ...
les meir
Fótbóltskapping á heimferðini
18. Mai 2015
Skipað varð fyri fótbóltskapping á heimferðini. Ein hugnalig løta umborð á Norrønu í góðum veðri. ...
les meir
Hugni og felagssangur á hotellinum
17. Mai 2015
Ein fastur táttur á Berlinferð okkara er sangur og spøl. Næmingarnir hugnaðu sær óført við kortspølum...
les meir
Miðlanæmingur 17 ár mikudagin 13. mai
13. Mai 2015
Ein av ágrýtnu myndamonnunum á miðlabreytini Jens Aksel Vestureið Thomsen, fylti 17 ár mikudagin.
les meir
Sachsenhausen enn ein týskur minnisvarði
13. Mai 2015
Vitjanin í týningarleguni Sachsenhausen í morgun var nemandi á meir enn ein hátt.
Trupult er at fata alla søguna um týningarlegur eftir tveimum tímum,
les meir
Berlin á súkklu
12. Mai 2015
Forkunnugur partur av Berlin-ferðini hjá Nám X er súkklutúrurin.
Næmingarnir kenna søguliga lotið í vindinum.